PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/DZ/2/1/123	                              Bratislava 21. 11. 2006	

Protimonopolný úrad Slovenskej republiky, odbor zneužívania dominantného postavenia, v správnom konaní č. 0096/OZ/2005 začatom dňa 28.10.2005 
z vlastného podnetu 

rozhodol

1.	tak, že konanie podnikateľa JUDr. Alexander Földes – Cintoríny Komárno, Mederčská 3557/30, 945 01 Komárno, IČO 40 854 370 v čase od 01.01.2004 do 31.12.2004 a jeho nástupcu podnikateľa Cintoríny Komárno, spol. s r.o., Mederčská 3557/30, 945 01 Komárno 1, IČO 36 564 745 v čase od 01.01.2005 do súčasnosti spočívajúce v neposkytovaní prístupu pohrebníctvam na rímskokatolícky cintorín v Komárne za účelom poskytovania pohrebných služieb je zneužívaním dominantného postavenia na relevantnom trhu poskytovania prístupu na rímskokatolícky cintorín 
v Komárne za účelom poskytovania pohrebných služieb podľa 
§ 8 ods. 2 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady 
č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov a je preto podľa § 8 ods. 6 zákona č. 136/2001 
Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov zakázané.

2.	tak, že správne konanie v časti týkajúcej sa posudzovania neprimeranosti výšky poplatku za povolenie na vstup na rímskokatolícky cintorín v Komárne za účelom vykonávania kamenárskych prác podľa § 8 ods. 2 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev 
a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov zastavuje podľa § 32 ods. 2 písm. g) v spojení s § 32 ods. 3 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, nakoľko v konaní nepreukázal, že účastník konania porušil ustanovenia tohto zákona.

3.	tak, že konanie podnikateľa JUDr. Alexander Földes – Cintoríny Komárno, Mederčská 3557/30, 945 01 Komárno, IČO 40 854 370 v čase od 01.01.2004 do 31.12.2004 a jeho nástupcu podnikateľa Cintoríny Komárno, spol. s r.o., Mederčská 3557/30, 945 01 Komárno 1, IČO 36 564 745 v čase od 01.01.2005 do súčasnosti spočívajúce v uplatňovaní rozdielnych podmienok pri vyberaní poplatkov za povolenie na vstup na rímskokatolícky cintorín 
v Komárne za účelom vykonávania kamenárskych prác od jednotlivých kamenárov je zneužívaním dominantného postavenia na relevantnom trhu poskytovania prístupu na rímskokatolícky cintorín v Komárne za účelom vykonávania kamenárskych prác podľa § 8 ods. 2 písm. c) zákona 
č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov a je preto podľa § 8 ods. 6 zákona č. 136/2001 Z. z. o ochrane hospodárskej súťaže a o zmene 
a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov zakázané.

4.	tak, že konanie podnikateľa Cintoríny Komárno, spol. s r.o., Mederčská 3557/30, 945 01 Komárno 1, IČO 36 564 745 v čase od 01.01.2005 do 29.09.2006 spočívajúce vo vynucovaní platby za stavebný dozor od kamenárov pri stavbe základov hrobov na rímskokatolíckom cintoríne 
v Komárne je zneužívaním dominantného postavenia na relevantnom trhu poskytovania prístupu na rímskokatolícky cintorín v Komárne za účelom vykonávania kamenárskych prác podľa § 8 ods. 2 písm. a) zákona 
č. 136/2001 Z. z. o ochrane hospodárskej súťaže a o zmene 
a doplnení zákona Slovenskej národnej rady č. 347/1990 
Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov a je preto podľa § 8 ods. 6 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov zakázané.

5.	tak, že konanie podnikateľa Cintoríny Komárno, spol. s r.o., Mederčská 3557/30, 945 01 Komárno 1, IČO 36 564 745 v čase od 14.02.2005 do súčasnosti spočívajúce vo vynucovaní poskytnutia služby úpravy ľudských pozostatkov prevezených na rímskokatolícky cintorín v Komárne z NsP 
v Komárne je zneužívaním dominantného postavenia na relevantnom trhu prevozu zosnulých z NsP Komárno na rímskokatolícky cintorín v Komárne podľa § 8 ods. 2 zákona č. 136/2001 Z. z. o ochrane hospodárskej súťaže 
a o zmene a doplnení zákona Slovenskej národnej rady č. 347/1990 
Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov a je preto podľa § 8 ods. 6 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov zakázané.

6.	na  základe  ustanovenia § 22 ods. 1 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že ukladá podnikateľovi Cintoríny Komárno, spol. s r.o., Mederčská 3557/30, 945 01 Komárno 1, IČO 36 564 745 povinnosť zdržať sa konania uvedeného v bode 1, 3 a 5 tohto rozhodnutia a odstrániť protiprávny stav do 30 dní odo dňa nadobudnutia právoplatnosti tohto rozhodnutia.

7.	na základe § 38 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že za zneužívanie dominantného postavenia uvedeného v bode 1, 3, 4 a 5 tohto rozhodnutia ukladá podnikateľovi Cintoríny Komárno, spol. s r.o., Mederčská 3557/30, 945 01 Komárno 1, IČO 36 564 745  pokutu  vo výške 68 000 Sk slovom šesťdesiatsedemtisícdeväťstosedemdesiatsedem slovenských korún, ktorú je tento povinný uhradiť na účet Protimonopolného úradu Slovenskej republiky č. 7000060793/8180,  KS 1118 VS 200621123  vedený v Štátnej pokladnici v lehote 30 dní odo dňa  nadobudnutia právoplatnosti  tohto rozhodnutia. 

Odôvodnenie:

  Protimonoponý úrad Slovenskej republiky, odbor zneužívania dominantného postavenia (ďalej len „úrad“), obdržal dňa 26.01.2005 podanie Občianskeho združenia – Združenie Kamenárov okr. Komárno, Perješ 1148/57, 946 32 Marcelová (ďalej len „Združenie Kamenárov“), zaevidované na úrade pod č. 486/2005 a dňa 25.02.2005 doplnenie tohto podania, zaevidované pod č. 1080/2005, v ktorom sa okrem iného Združenie Kamenárov sťažovalo na to, že spoločnosť Cintoríny Komárno spol. s r.o., Mederčská 3557/30, 945 01 Komárno 1 (ďalej len „Cintoríny Komárno, s.r.o.“) ako prevádzkovateľ rímskokatolíckeho (ďalej len „RK“) cintorína v Komárne vyberá od kamenárov neprimerane vysoké poplatky za vstup na tento cintorín za účelom vykonávania kamenárskych prác. 

Úrad dňa 09.03.2005 obdržal ďalšie podanie na prešetrenie správania spoločnosti Cintoríny Komárno, s.r.o., a to od pohrebníctiev Róbert Krekács – POHREBNÍCTVO KREKÁCS A HENCZ, Košická 24/7, 945 01 Komárno, Judita Zahoranová, Modranská 20, 946 22 Pribeta, Tibor Polgár – AGROPOL, Malá Jarková 20, 945 01 Komárno, Pohrebný podnik Molnár Ján, Slovenská 26, 940 01 Nové Zámky, Alžbeta Nagyová – IRIS, Partizánska   2624/29, 946 03 Kolárovo, ORCHIDEA Iža, s.r.o., Leányvárska 670, 946 39 Iža, Zoltán Tóth – Csendes, Horná 46/52, 946 03 Kolárovo, Štefan Nagy, Obchodná ul. 20, 946 51 Nesvady (ďalej len „Pohrebníctva mesta Komárno a okolia“), zaevidované na úrade pod č. 1318/2005, v ktorom Pohrebníctva mesta Komárno a okolia namietali voči tomu, že spoločnosť Cintoríny Komárno, s.r.o. od 14.02.2005, odkedy uzavrela zmluvu s NsP Komárno o prevoze zosnulých, vykonáva čistenie, dezinfekciu, obliekanie a vloženie týchto prevezených zosnulých do rakvy bez toho, aby si tieto činnosti u nej pohrebníctva objednali.

	Na základe uvedeného začal úrad podľa § 22 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) všeobecné šetrenie, v rámci ktorého zistil aj ďalšie skutočnosti nasvedčujúce porušovaniu zákona, a to že spoločnosť Cintoríny Komárno, s. r.o. kamenárovi Miroslav Doležálek – JUHOKAMEŇ SLOVAKIA, Podhájska 16, 940 77 Nové Zámky 1 (ďalej len „Juhokameň“)  neúčtuje poplatok za vstup na RK cintorín v Komárne za účelom vykonávania kamenárskych prác, zatiaľ čo ostatným kamenárom poplatok za vstup účtuje a bez uhradenia daného poplatku títo kamenári nemôžu na cintoríne vykonávať kamenárske práce. Spoločnosť Cintoríny Komárno, s.r.o. okrem toho núti kamenárov odoberať službu stavebného dozoru pri zhotovovaní betónových základov hrobov. V súvislosti s poskytovaním pohrebných služieb na RK cintoríne v Komárne úrad ďalej zistil, že spoločnosť Cintoríny Komárno, s.r.o. neumožňuje iným pohrebníctvam vykonávať pohrebné služby v areáli RK cintorína. 

Analýzou získaných informácií a podkladov z predmetného šetrenia dospel úrad k záveru, že je tu dôvodné podozrenie, že spoločnosť Cintoríny Komárno, s.r.o. porušuje zákon, na základe čoho začal úrad podľa § 25 ods. 1 zákona v spojení 
s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) dňa 28.10.2005 z vlastného podnetu správne konanie č. 0096/OZ/2005 vo veci možného zneužívania dominantného postavenia, a to formou vyberania neprimeraných poplatkov za vstup kamenárov na RK cintorín v Komárne za účelom vykonávania kamenárskych prác, diskriminácie jednotlivých kamenárov v rámci vyberania poplatkov za vstup na RK cintorín v Komárne a odmietnutia prístupu pohrebníctvam na RK cintorín v Komárne za účelom vykonávania pohrebných služieb. Túto skutočnosť oznámil úrad podnikateľovi Cintoríny Komárno, s.r.o. listom č. 5938/PMÚ SR/2005 zo dňa 27.10.2005, ktorý mu bol doručený dňa 28.10.2005. Dňa 03.08.2006 bol predmet správneho konania č. 0096/OZ/2005 voči podnikateľovi Cintoríny Komárno, s.r.o. rozšírený o možné zneužívanie dominantného postavenia formou vynucovania platby za stavebný dozor od kamenárov pri stavbe základov hrobov a vynucovania poskytnutia služby úpravy ľudských pozostatkov prevezených na RK cintorín v Komárne z NsP v Komárne. Rozšírenie predmetu správneho konania oznámil úrad podnikateľovi Cintoríny Komárno, s.r.o. listom č. 3355/PMÚ SR/2006 zo dňa 01.08.2006, ktorý mu bol doručený dňa 03.08.2006. 

Lehota na vydanie rozhodnutia bola podľa § 30 zákona predĺžená predsedníčkou úradu do 22.12.2006.

	Podľa § 33 zákona úrad vyzval listom č. 3897/PMÚ SR/2006 zo dňa 28.09.2006 účastníka konania pred vydaním rozhodnutia vo veci, aby sa ústne alebo písomne vyjadril k jeho podkladu a k spôsobu jeho zistenia, prípadne aby navrhol jeho doplnenie a podal mu informáciu o záveroch prešetrovania, ku ktorým na základe jemu dostupných informácií  a podkladov dospel. Účastník konania odpovedal na túto výzvu listom doručeným na úrad dňa 24.10.2006 (evidovaným na úrade pod č. 4123/2006). 

I. Právna úprava 
	
Pri preukazovaní, či posudzované konania spoločnosti Cintoríny Komárno, s.r.o. napĺňajú znaky správneho deliktu zneužívania dominantného postavenia, aplikoval úrad hmotnoprávne normy účinné v čase, kedy k predmetným konaniam  došlo. Vzhľadom na to, že možné protiprávne konanie spoločnosti Cintoríny Komárno, s.r.o. začalo 01.01.2004 a trvá do súčasnosti, aplikoval úrad hmotnoprávne ustanovenia zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácií ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z., zákona 
č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. a zákona č. 204/2004 Z. z. a zákona 
č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácií ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z., zákona č. 204/2004 Z. z. a zákona 
č. 68/2005 Z. z. Zákon č. 68/2005 Z. z. rozšíril demonštratívny výpočet foriem zneužívania dominantného postavenia a s účinnosťou od 01.03.2005 je zneužívaním dominantného postavenia aj priame alebo nepriame vynucovanie neprimeraných cien. Vzhľadom na to, že ostatné ustanovenia zákona č. 136/2001 Z. z. relevantné pre posúdenie daného prípadu sa nemenili, úrad bude v ďalšom texte tohto rozhodnutia pre jeho označenie používať jednotný pojem zákon. 

 V tomto správnom konaní postupoval úrad podľa procesnoprávnych noriem účinných v čase predmetného správneho konania. Vzhľadom na to, že správne konanie sa začalo 28.10.2005, postupoval úrad podľa zákona. 

II. Účastník konania

Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (Obchodný zákonník), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti 
a konania sú alebo nie sú zamerané na dosahovanie zisku.

JUDr. Alexander Földes – Cintoríny Komárno, Mederčská 3557, 945 01 Komárno, IČO 40 854 370 (ďalej len „JUDr. Alexander Földes – Cintoríny Komárno“) bol fyzickou osobou – podnikateľom podnikajúcim na základe živnostenského oprávnenia, ktorý mal od 29.12.2003 oprávnenie na vykonávanie koncesovanej živnosti prevádzkovanie cintorínov (koncesná listina  č. Žo-2003/06530/4/DMJ) a od 01.01.2004 mal oprávnenie na vykonávanie ohlasovacej živnosti pohrebná služba vrátane prepravy zosnulých (živnostenský list č. Žo-2003/06528/2/DMJ). JUDr. Alexander Földes – Cintoríny Komárno bol podnikateľom podľa § 2 ods. 2 zákona         č. 513/1991 Zb. Obchodný zákonník v znení neskorších predpisov, a teda aj podľa 
§ 3 ods. 2 zákona. 

JUDr. Alexander Földes – Cintoríny Komárno od 01.01.2004 bol prevádzkovateľom RK cintorína v Komárne na základe Nájomnej zmluvy o prenájme nehnuteľností uzatvorenej podľa § 663 a nasl. Občianskeho zákonníka a zmluvy o budúcej zmluve zo dňa 16.01.2004 medzi ním ako nájomcom a Rímskokatolíckou cirkvou, farnosť Komárno, Palatínova 11, 945 01 Komárno ako prenajímateľom (ďalej len „Nájomná zmluva“). Uvedená Nájomná zmluva v čl. VI predpokladala, že v prípade, že nájomca do jedného roka založí obchodnú spoločnosť s rovnakým predmetom činnosti, aká sa vyžadovala pre uzatvorenie Nájomnej zmluvy (tzn. prevádzkovanie pohrebiska), uzatvoria zmluvné strany Dodatok k nájomnej zmluve (ďalej len „Dodatok“), ktorým všetky práva a povinnosti vyplývajúce z Nájomnej zmluvy preberie na seba táto založiť sa majúca obchodná spoločnosť. 

Spoločnosť Cintoríny Komárno, s.r.o. podľa výpisu z Obchodného registra Okresného súdu Nitra, oddiel Sro, vložka číslo: 15280/N je právnická osoba s právnou formou spoločnosť s ručením obmedzeným, ktorá vznikla dňa 13.10.2004. Jej jediným spoločníkom je JUDr. Alexander Földes, ktorý je zároveň aj konateľom spoločnosti. V predmete činnosti má zapísané okrem iného prevádzkovanie pohrebísk a pohrebná služba vrátane prepravy zosnulých. Vzhľadom na uvedené je spoločnosť Cintoríny Komárno, s.r.o. podnikateľom podľa § 2 ods. 2 zákona 
č. 513/1991 Zb. Obchodný zákonník v znení neskorších predpisov, a teda aj podľa 
§ 3 ods. 2 zákona.  
Dňa 02.11.2004 bol uzatvorený Dodatok, na základe ktorého do práv a povinností nájomcu vstúpil po podnikateľovi JUDr. Alexander Földes – Cintoríny Komárno podnikateľ Cintoríny Komárno, s.r.o. Dňa  30.12.2004 bola zároveň medzi JUDr. Alexander Földes – Cintoríny Komárno a spoločnosťou Cintoríny Komárno, s.r.o. uzatvorená Zmluva o prechode práv a záväzkov, podľa ktorej prešli na Cintoríny Komárno, s.r.o. dňom 01.01.2005 komplexne všetky práva a záväzky vyplývajúce z Nájomnej zmluvy, s čím vyjadrila výslovný súhlas aj Rímskokatolícka cirkev, farnosť Komárno ako prenajímateľ. Na základe uvedeného sa spoločnosť Cintoríny Komárno, s.r.o. stala právnym nástupcom podnikateľa JUDr. Alexander Földes – Cintoríny Komárno v oblasti prevádzkovania RK cintorína v Komárne. 

Podnikateľ JUDr. Alexander Földes – Cintoríny Komárno zanikol dňa 30.12.2004 rozhodnutím o zrušení živnostenského oprávnenia 
(č. Žo-2004/06635/2/DLE) na vykonávanie živnosti prevádzkovanie cintorínov a oznámením o ukončení podnikania v predmete živnosti pohrebná služba vrátane prepravy zosnulých dňa 31.12.2004. 

Dňom 01.01.2005 vstúpil podnikateľ Cintoríny Komárno, s.r.o. do ekonomických aktivít zaniknutého podnikateľa JUDr. Alexander Földes – Cintoríny Komárno v činnostiach vyplývajúcich z Nájomnej zmluvy, teda pri prevádzkovaní RK cintorína v Komárne. 

K možnému protiprávnemu konaniu posudzovanému v tomto rozhodnutí dochádzalo od 01.01.2004 a trvá do súčasnosti, tzn. že do 01.01.2005 išlo o konanie podnikateľa JUDr. Alexander Földes – Cintoríny Komárno a od tohto dátumu o konanie spoločnosti Cintoríny Komárno, s.r.o. Nakoľko však podnikateľ JUDr. Alexander Földes – Cintoríny Komárno zanikol, je potrebné sa vyrovnať so skutočnosťou, kto nesie deliktuálnu zodpovednosť za konanie zaniknutého podnikateľa. 
	
V prípade prechodu deliktuálnej zodpovednosti pri zániku podnikateľa nie je ani tak podstatné nástupníctvo v právnom zmysle slova, ale rozhodujúci je vstup do ekonomických aktivít podnikateľa, čiže inými slovami ide o nástupníctvo v ekonomickom zmysle slova.

Spoločnosť Cintoríny Komárno, s.r.o. je nástupníckou spoločnosťou, ktorá od zaniknutého podnikateľa JUDr. Alexander Földes – Cintoríny Komárno nadobudla ako hmotné zložky podnikania (nehnuteľnosti - cintorín a jeho súčasti podľa Nájomnej zmluvy, všetky písomnosti týkajúce sa prevedených práv a povinností, to isté sídlo spoločnosti a zaniknutého podnikateľa), tak aj osobné zložky podnikania (jediný zakladateľ a spoločník spoločnosti Cintoríny Komárno, s.r.o. a zároveň jej konateľ je JUDr. Alexander Földes, ktorý je tou istou osobou ako zaniknutý podnikateľ), pokračuje v jeho ekonomických aktivitách pri prevádzkovaní RK cintorína v Komárne, pokračuje teda v účasti na hospodárskej súťaži na danom trhu. Z uvedeného vyplýva, že spoločnosť Cintoríny Komárno, s.r.o. je pri prevádzkovaní RK cintorína v Komárne ekonomickým nástupcom podnikateľa JUDr. Alexander Földes – Cintoríny Komárno.

Nakoľko spoločnosť Cintoríny Komárno, s.r.o. je, pokiaľ ide o prevádzkovanie RK cintorína v Komárne, ekonomickým nástupcom podnikateľa JUDr. Alexander Földes – Cintoríny Komárno, je možné jej prisúdiť zodpovednosť za protiprávne konanie jej právneho predchodcu a uložiť jej sankciu. Tomuto záveru nasvedčuje aj skutočnosť, že v prípade protiprávneho konania, tzn. zneužívania dominantného postavenia podnikateľom JUDr. Alexander Földes – Cintoríny Komárno nepochybne prešiel na Cintoríny Komárno, s.r.o. i prospech z tohto konania. Okrem toho, spoločnosť Cintoríny Komárno, s.r.o. od 01.01.2005 do súčasnosti pokračuje v možnom protiprávnom konaní svojho predchodcu. 

Podľa § 25 ods. 3 písm. b) v spojení s § 2 ods. 3 zákona účastníkom konania v prípade zneužívania dominantného postavenia podľa § 8 ods. 2 zákona je podnikateľ, ktorého činnosť alebo konanie je možným zneužívaním dominantného postavenia. Nakoľko ku konaniu posudzovanému v tomto správnom konaní dochádzalo od 01.01.2004 a trvá do súčasnosti a vzhľadom na to, že spoločnosť Cintoríny Komárno, s.r.o. je ekonomickým a právnym nástupcom podnikateľa JUDr. Alexander Földes – Cintoríny Komárno, účastníkom správneho konania 
č. 0096/OZ/2005 je podnikateľ Cintoríny Komárno, s.r.o. 

Keďže spoločnosť Cintoríny Komárno, s.r.o. nesie deliktuálnu zodpovednosť aj za prípadné protiprávne konanie svojho právneho predchodcu JUDr. Alexander Földes – Cintoríny Komárno a zároveň sama pokračuje v tomto konaní, úrad bude v ďalšom texte tohto rozhodnutia na označenie oboch podnikateľov používať jednotný pojem Cintoríny Komárno, s.r.o.

Úrad pri svojom rozhodovaní vychádzal z informácií a podkladov získaných v tomto správnom konaní a šetrení mu predchádzajúcom, pričom oslovil podnikateľa Cintoríny Komárno, s.r.o., 21 pohrebníctiev z Komárna a okolia ako aj z iných geografických oblastí, 22 kamenárov z Komárna a okolia, 9 prevádzkovateľov pohrebísk v Komárne a iných obciach, štátne orgány a orgány samosprávy, prevádzkovateľa NsP v Komárne a 5 nemocníc v okolí Komárna ako aj ďalšie fyzické osoby a právnické osoby, ktorých informácie a podklady boli nevyhnutné na objektívne posúdenie tohto prípadu, zo skutočností úradu známych z jeho predchádzajúcej činnosti, ako aj z legislatívneho rámca prevádzkovania pohrebísk, pohrebných služieb a kamenárskych prác.

Úrad pri posudzovaní tohto prípadu najprv definoval relevantné trhy, na ktorých pôsobí podnikateľ Cintoríny Komárno, s.r.o. v súvislosti s predmetom správneho konania a zdôvodnil, či na takto definovaných trhoch má podnikateľ Cintoríny Komárno, s.r.o. dominantné postavenie. Následne úrad skúmal jeho konanie, ktoré by mohlo viesť k zneužívaniu dominantného postavenia týmto podnikateľom.

III. Relevantné trhy

Podľa ustanovenia § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb 
z hľadiska užívateľa zhodné alebo vzájomne zastupiteľné. 

V zmysle § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov, pričom podľa ustanovenia § 3 ods. 3 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny 
a účelu použitia.

Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

III.1 Relevantný trh poskytovania prístupu na RK cintorín v Komárne za účelom vykonávania kamenárskych prác.
Relevantný trh poskytovania prístupu na RK cintorín v Komárne za účelom poskytovania pohrebných služieb.

	Prevádzkovanie pohrebiska, krematória, prevádzkovanie pohrebnej služby, ako aj zaobchádzanie s ľudskými pozostatkami a ľudskými ostatkami upravovala do 31.10.2005 Vyhláška Ministerstva zdravotníctva Slovenskej socialistickej republiky 
č. 46/1985 Zb. o postupe pri úmrtí a pohrebníctve (ďalej len „vyhláška o postupe pri úmrtí a pohrebníctve“). Od 01.11.2005 upravuje uvedené činnosti zákon č. 470/2005 Z. z. o pohrebníctve a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákon o pohrebníctve“). 

	Obec je povinná zriadiť pohrebisko vo svojom katastrálnom území alebo zabezpečiť pochovávanie na pohrebisku v inej obci. Zriaďovateľ môže prevádzkovať pohrebisko sám alebo prostredníctvom tretej osoby – prevádzkovateľa pohrebiska, ktorý má na túto činnosť vydanú koncesovanú živnosť s predmetom činnosti prevádzkovanie pohrebísk. 

	Prevádzkovanie pohrebiska (tzv. cintorínske služby) zahŕňa všetky tie činnosti, ktoré sú spojené priamo s pohrebiskom a sú vykonávané jeho prevádzkovateľom, najmä: 
-	výkopové práce súvisiace s pochovávaním alebo exhumáciou, 
-	pochovávanie (tzn. ukladanie ľudských pozostatkov do hrobu alebo hrobky na pohrebisku, uloženie spopolnených ľudských pozostatkov alebo ľudských ostatkov rozptylom na rozptylovej lúke alebo vsypom popola na vsypovej lúke, alebo uloženie urny s popolom na pohrebisku), zasypanie hrobu a úprava povrchu hrobu po pochovaní,
-	vykonanie exhumácie, 
-	vydávanie povolení k stavbám, výkopom a k vykonávaniu podnikateľskej činnosti všetkého druhu na pohrebisku,
-	prenájom hrobových miest, ich evidencia, obnova hrobových miest,
-	ak je súčasťou cintorína aj dom smútku – jeho správa, udržiavanie, prenájom obradnej siene, prenájom chladiacich zariadení, atď.,
-	správa a údržba komunikácií a zelene na pohrebisku, údržba osvetlenia, oplotenia, údržba verejných sociálnych zariadení, starostlivosť o inžinierske siete, odvoz odpadu atď., 
-	vedenie evidencie súvisiacej s prevádzkovaním pohrebiska, 
-	starostlivosť o vojnové hroby a hroby významných osobností.   

Prevádzkovateľ pohrebiska sa pri svojej činnosti riadi prevádzkovým  poriadkom pohrebiska, ktorý schvaľuje obec a regionálny úrad verejného zdravotníctva. Prevádzkový poriadok upravuje rozsah služieb poskytovaných na pohrebisku, povinnosti prevádzkovateľa pohrebiska, povinnosti nájomcu hrobového miesta, povinnosti návštevníkov pohrebiska v súvislosti s udržiavaním poriadku na pohrebisku, spôsob a pravidlá používania zariadení pohrebiska a obradných siení, čas, kedy je pohrebisko prístupné verejnosti, podmienky vykonávania prác na cintoríne, podmienky prístupu podnikateľských subjektov na pohrebisko, spôsob ukladania ľudských pozostatkov a plán miest na pochovávanie, dĺžku tlecej doby, spôsob nakladania s odpadmi a cenník služieb.  

Vlastníkom pozemkov a všetkých jeho súčastí na RK cintoríne v Komárne je Rímskokatolícka cirkev, farnosť Komárno, ktorá prevádzkovaním tohto pohrebiska poverila na základe Nájomnej zmluvy v znení neskoršieho Dodatku podnikateľa Cintoríny Komárno, s.r.o. s účinnosťou od 01.01.2004. Na základe uvedenej zmluvy je spoločnosť Cintoríny Komárno, s.r.o. oprávnená na všetky činnosti spojené so správou, údržbou a prevádzkovaním RK cintorína v Komárne. 
 
Prevádzkový poriadok RK cintorína v Komárne (ďalej len „Prevádzkový poriadok“) zo dňa 01.01.2004 vydaný spoločnosťou Cintoríny Komárno, s.r.o. sa podľa čl. I ods. 4 vzťahuje na celý areál RK cintorína, vrátane všetkých objektov, ktoré sa v ňom nachádzajú, riadia sa ním prevádzkovateľ pohrebiska, všetky fyzické aj právnické osoby poskytujúce pohrebné a iné služby, nájomcovia pohrebných miest, návštevníci, ako i všetci ostatní vstupujúci do areálu cintorína. Čl. II upravuje práva a povinnosti prevádzkovateľa RK cintorína (ďalej aj ako „správca cintorína“), medzi ktoré patria najmä oprávnenie pochovávať a exhumovať ľudské pozostatky a ostatky, používať dom smútku a jeho príslušenstvo, prenajímať hrobové miesta, stanoviť ich rozmery a podmienky nájmu, určovať výšku nájomného za hrobové miesto a určovať výšku cintorínskych poplatkov, určovať technické a iné podmienky pre stavbu, stavebné úpravy a iné zásahy do prenajatého hrobového miesta, určovať rozsah stavebných činností, ktorých realizácia spadá do jeho výlučnej právomoci, určovať podmienky, za akých môžu podnikateľské subjekty, vrátane pohrebných služieb, vykonávať svoju činnosť na území cintorína, a povinnosti ako vykonávať dozor za účelom dôstojného priebehu pohrebu (obradu) a vykonávať celkový dozor na cintoríne, zabezpečiť udržiavanie čistoty a vývoz odpadu, vyberať nájomné a pod. V čl. III je určená tlecia doba a podmienky pochovávania, čl. IV stanovuje zásady, podmienky a postupy prenájmu hrobového miesta, čl. V určuje podmienky starostlivosti o prenajaté hrobové miesto, v čl. VI sú upravené podmienky zániku práva na hrobové miesto a zrušenie cintorína, ďalej sú v čl. VII stanovené podmienky vykonávania prác na cintoríne, v čl. VIII rozmery pohrebných miest a iné rozmery, 
čl. IX upravuje exhumáciu, čl. X podmienky prístupu na cintorín, čl. XI určuje osoby oprávnené na vykonávanie kontroly dodržiavania tohto Prevádzkového poriadku a v čl. XII sú stanovené sankcie za porušovanie ustanovení Prevádzkového poriadku. Prílohou Prevádzkového poriadku je cenník služieb a poplatkov (ďalej len „Cenník“) (od 01.01.2004 bol aktualizovaný štyrikrát, posledná zmena bola vykonaná dňa 30.09.2006), ktorý okrem poplatkov za iné cintorínske služby určuje výšku poplatku za vstup stavebníka (kamenára) do areálu cintorína, poplatok za stavebný dozor a vstup vozidla pohrebníctva na cintorín.
 
	S pohrebiskom, resp. s pohrebom sa prelína poskytovanie pohrebných služieb. Poskytovanie pohrebných služieb je ohlasovacou živnosťou, na ktorej prevádzkovanie je potrebný kladný posudok regionálneho úradu verejného zdravotníctva. Zahŕňa všetky tie činnosti, ktoré súvisia s prípravou ľudských pozostatkov na pochovanie a s obstaraním pietneho aktu. Pohrebné služby možno rozdeliť na činnosti vykonávané mimo pohrebiska a na činnosti, ktoré sú ich poskytovateľom vykonávané priamo na pohrebisku. Nie všetky z nižšie uvedených činností si musí obstarávateľ pohrebu objednať, resp. si ich nemusí objednať v jednom pohrebníctve. Je potrebné brať do úvahy, že jednotlivé čiastkové činnosti sú skôr činnosťami komplementárnymi a nie substitučnými. 

Mimo pohrebiska sú poskytované najmä tieto pohrebné služby:
-	prevedenie nevyhnutných administratívnych úkonov vo vzťahu k nemocnici, matrike,
-	prevoz zosnulého z miesta úmrtia na miesto prechodného uloženia vrátane zabezpečenia uloženia v chladiacom zariadení,
-	dodanie rakvy a doplnkového vybavenia rakvy,
-	zabezpečenie vencov a kvetinovej výzdoby,
-	manipulácia so zosnulým (úprava ľudských pozostatkov pred pietnym uložením do rakvy, tzn. umývanie, kozmetická úprava, obliekanie; uloženie do rakvy, úpravy zosnulého v rakve),
-	obstaranie smútočných oznámení,
-	zabezpečenie miesta a termínu konania pietneho aktu (prenájom obradnej siene, katafalku).

Priamo na pohrebisku a v jeho súčastiach (dom smútku) sú poskytované najmä tieto pohrebné služby:
-	zabezpečenie a organizácia samotného pietneho aktu (zabezpečenie kňaza, obradníka, rečníka, nosičov, hudby, uvedenie pozostalých a pod.),
-	prevoz zosnulého z miesta dočasného uloženia do miesta konania pietneho aktu a na miesto pochovania,
-	príprava obradnej siene a zariadení na pietny akt (umiestnenie rakvy na katafalk a späť, vystavenie kvetinových darov, príprava ozvučenia, príprava smútočnej tabule a pod.),
-	vystavenie zosnulého pred pietnym aktom (príprava výstavného priestoru a zariadení, vystavenie rakvy so zosnulým, uvedenie pozostalých a pod.),
-	dodanie doplnkových predmetov k uskutočneniu pietneho aktu       a pochovaniu.
Uvedené pohrebné služby sa teda poskytujú priamo na pohrebisku a v jeho zariadeniach, nakoľko priamo súvisia s pohrebným obradom a pochovaním, ktoré sa vykonáva na pohrebisku. Bez poskytnutia daných služieb na pohrebisku by nebolo možné vykonať pohrebný obrad, čím by nebol naplnený základný účel danej služby, a to dôstojné pochovanie zosnulého podľa požiadaviek pozostalých (obstarávateľa pohrebu). Pre poskytovateľov pohrebných služieb je tak nevyhnutné, aby mali zabezpečený prístup na pohrebisko. 

Vykonávať pohrebné služby na pohrebisku a v jeho súčastiach je možné len so súhlasom prevádzkovateľa pohrebiska. Udeľovať súhlas na vstup a stanovovať jeho podmienky vyplýva z  povinnosti prevádzkovateľa vykonávať správu a údržbu pohrebiska. Pohrebníctvo vykonávajúce pohrebné služby na pohrebisku je povinné dodržiavať prevádzkový poriadok pohrebiska. 

Na pohrebisku sa okrem uvedených cintorínskych a pohrebných služieb vykonávajú aj ďalšie činnosti súvisiace s pohrebom, resp. s hrobovým miestom, a to kamenárske práce. Poskytovanie kamenárskych prác a tovarov na pohrebisku je remeselnou živnosťou a zahŕňa najmä stavbu základov hrobu, zameranie náhrobného kameňa, montáž kamenných dielcov hrobky vrátane pomníkovej zostavy a budovanie urnových hrobov. 

	Uvedené kamenárske práce sa poskytujú priamo na pohrebisku a v jeho zariadeniach, nakoľko priamo súvisia s miestom pochovania (hrobové miesto, urnové miesto), ktoré sa nachádza na pohrebisku. Bez vykonania daných prác na pohrebisku by nebolo možné zriadiť hrobku, hrob s náhrobným kameňom či pomníkom, čím by nebol naplnený základný účel vykonávania týchto prác, a to vybudovanie dôstojného miesta pre zosnulého podľa požiadaviek pozostalých. Pre kamenárov je tak nevyhnutné, aby mali zabezpečený prístup na pohrebisko. 

Na zriaďovanie hrobov, hrobiek, urnových hrobov či kolumbárií na pohrebisku nie je potrebné stavebné povolenie alebo ohlásenie podľa zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov. Na vykonávanie akejkoľvek činnosti na pohrebisku je však potrebný súhlas prevádzkovateľa pohrebiska, čo vyplýva z jeho povinnosti zabezpečovať správu a údržbu pohrebiska, a teda kamenárske práce je možné na pohrebisku vykonávať len na základe súhlasu prevádzkovateľa pohrebiska. Kamenár vykonávajúci práce na pohrebisku je povinný pri svojej činnosti dodržiavať základné rozmerové požiadavky na hrob podľa zákona o pohrebníctve. Okrem toho musí dodržiavať prevádzkový poriadok pohrebiska. 

Ako bolo uvedené vyššie, v areáli pohrebiska sa okrem cintorínskych služieb poskytujú aj pohrebné služby a vykonávajú sa kamenárske práce. Na to, aby uvedené služby a práce mohli byť na pohrebisku pre pozostalých poskytované, musia mať ich poskytovatelia zabezpečený prístup na pohrebisko, kde sa má daná služba / práca poskytnúť. Určovanie podmienok, za akých môžu fyzické a právnické osoby vstupovať na pohrebisko a vykonávať tam svoje činnosti, patrí do právomoci prevádzkovateľa pohrebiska, nakoľko toto jeho oprávnenie spadá pod správu a údržbu pohrebiska a v konečnom dôsledku práve on nesie zodpovednosť za pohrebisko. Zabezpečenie prístupu na cintorín je len jednou z cintorínskych služieb a vo vzťahu k ostatným cintorínskym službám (napr. prenájom hrobových miest, výkop hrobu a pod.) je službou komplementárnou. Je nepochybné, že zabezpečenie prístupu na pohrebisko nemôže byť zastupiteľné napr. so službou prenájmu chladiacich zariadení v dome smútku alebo s inými cintorínskymi službami. 

Na základe uvedeného je možné konštatovať, že pohrebisko je miesto, na ktorom sa pozostalým poskytujú nielen cintorínske služby, ale aj iné služby. Prístup na cintorín je teda základom pre existenciu súťaže na trhoch nadväzujúcich, napr. na trhu pohrebných služieb či na trhu kamenárskych prác. 

Prístup na pohrebisko pre kamenárov a pre pohrebníctva však nie je obsahovo zhodný. Rozdiel vyplýva najmä z rôzneho charakteru kamenárskych prác a pohrebných služieb, z rôzneho účelu ich použitia, kamenári majú úplne iné nároky na poskytnutý priestor ako pohrebníctva (kamenár potrebuje k svojej činnosti len dané hrobové miesto, na ktorom vykonáva práce, zatiaľ čo pohrebníctvo potrebuje obradnú sieň, miesto na vystavenie zosnulého, príp. iné zariadenia potrebné na vykonanie pietneho aktu), s čím súvisia aj iné náklady prevádzkovateľa pri vstupe kamenára a vstupe pohrebníctva na pohrebisko, a teda aj rozdielne poplatky za vstup, je tu rozdiel v čase poskytovania pohrebných služieb a kamenárskych prác (pohrebníctvo je povinné vykonať obrad a pochovať ľudské pozostatky podľa zákona o pohrebníctvach najskôr 48 h a najneskôr do 96 h po úmrtí, takže prístup na pohrebisko potrebuje mať zabezpečený nevyhnutne v uvedenom čase, pričom kamenári zväčša vykonávajú svoje práce až následne po pochovaní, s určitým časovým odstupom a nie je tu urgentnosť vykonania týchto prác ako pri pohrebných službách), pohrebníctva a kamenári patria do inej kategórie odberateľov prístupu na pohrebisko. 

Z uvedeného vyplýva, že poskytnutie prístupu na pohrebisko  pre pohrebníctva nie je zastupiteľné s poskytnutím prístupu na pohrebisko pre kamenárov, a to ako z hľadiska užívateľa, tak aj z hľadiska prevádzkovateľa pohrebiska.

Na základe týchto skutočností úrad definoval tovarové relevantné trhy ako
a)	trh poskytovania prístupu na pohrebisko za účelom poskytovania pohrebných služieb a
b)	trh poskytovania prístupu na pohrebisko za účelom vykonávania kamenárskych prác. 
		
Pri určovaní geografického relevantného trhu prístupu na pohrebisko za účelom poskytovania pohrebných služieb úrad vychádzal zo skutočnosti, že miesto poskytovania pohrebných služieb je vždy závislé od toho, na ktorom pohrebisku majú byť ľudské pozostatky podľa želania obstarávateľa pohrebu pochované. Na tom pohrebisku je potom zabezpečovaný aj pohrebný obrad (zväčša v dome smútku). Poskytovanie pohrebných služieb na pohrebisku je vždy fixované na to ktoré pohrebisko a nie je možné ich poskytnúť na inom pohrebisku, len na tom, kde si ich vykonanie obstarávateľ pohrebu objednal. Pre poskytovanie pohrebných služieb na pohrebisku nie sú tak jednotlivé pohrebiská zastupiteľné.

Rovnako aj vykonávanie kamenárskych prác na pohrebisku je vždy viazané na to ktoré pohrebisko, nakoľko kamenárske práce sú vždy spojené s určitým konkrétnym hrobovým miestom (hrob, urnové miesto). Nie je možné vykonať objednané kamenárske práce (napr. budovanie základu hrobu či osadenie epitafnej dosky) geograficky na inom pohrebisku ako na tom, kde sa dané hrobové miesto nachádza. Pre vykonávanie kamenárskych prác nie sú teda jednotlivé pohrebiská zastupiteľné. 

		V meste Komárno existujú štyri cintoríny, rímskokatolícky, evanjelický, reformovaný a židovský, pričom v súčasnosti sa pochovávajú ľudské pozostatky len na prvých troch spomenutých cintorínoch. 

	   S ohľadom na predmet tohto správneho konania a vzhľadom na vyššie uvedené skutočnosti úrad dospel k záveru, že RK cintorín v Komárne nie je pre poskytovanie pohrebných služieb na ňom ani pre vykonávanie kamenárskych prác na ňom zastupiteľný s ostatnými cintorínmi v Komárne ani s inými cintorínmi a že sú na ňom také súťažné podmienky, ktoré ho diferencujú od ostatných pohrebísk s odlišnými súťažnými podmienkami. 

Na základe uvedeného vymedzil úrad priestorový relevantný trh prístupu na pohrebisko za účelom poskytovania pohrebných služieb územím RK cintorína v Komárne a rovnako priestorový relevantný trh prístupu na pohrebisko za účelom vykonávania kamenárskych prác územím RK cintorína v Komárne. 

III.2 Relevantný trh prevozu zosnulých z NsP v Komárne na RK cintorín v Komárne. 

	Podľa legislatívy týkajúcej sa postupu pri úmrtí zdravotnícke alebo iné zariadenie, kde došlo k úmrtiu, je povinné bezodkladne oznámiť úmrtie osobám blízkym mŕtvemu. Ak zdravotnícke zariadenie alebo iné zariadenie nemá k dispozícii chladiace zariadenie na uloženie ľudských pozostatkov a obstarávateľ pohrebu nezabezpečí do ôsmich hodín od času úmrtia prevoz ľudských pozostatkov, zabezpečí prevoz ľudských pozostatkov a ich uloženie do chladiaceho zariadenia pohrebníctvom (nakoľko len pohrebníctva majú oprávnenie vykonávať prevoz ľudských pozostatkov) zdravotnícke zariadenie alebo iné zariadenie. Náklady spojené s uložením ľudských pozostatkov po uplynutí 24 hodín od úmrtia uhrádza obstarávateľ pohrebu.

	Vzhľadom na to, že NsP v Komárne nie je zaradená do zoznamu súdno-lekárskych a patologicko-anatomických pracovísk, na ktorých sa vykonávajú pitvy, dňom 14.02.2004 bol v NsP Komárno zrušený výkon všetkých činností súvisiacich s manipuláciou s ľudskými pozostatkami, čím došlo aj k odstaveniu chladiacich zariadení na uloženie ľudských pozostatkov v NsP Komárno. 

	Nakoľko je však NsP povinná zabezpečiť prevoz a uloženie ľudských pozostatkov v chladiacich zariadeniach, NsP v Komárne uzavrela dňa 14.02.2005 Zmluvu o spolupráci so spoločnosťou Cintoríny Komárno, s.r.o. (Dodatok zo dňa 22.02.2005), ktorá má oprávnenie na prevádzkovanie pohrebnej služby vrátane prepravy zosnulých, na základe ktorej bola spoločnosť Cintoríny Komárno, s.r.o. povinná najneskôr do 2 hodín od oznámenia úmrtia prevziať ľudské pozostatky z NsP Komárno a bezodkladne ich previesť a uložiť do svojho chladiaceho zariadenia na RK cintoríne v Komárne, a to bezodplatne. Uloženie ľudských pozostatkov v chladiacom zariadení na RK cintoríne v Komárne bola povinná v deň prevozu vykonať pre obstarávateľa pohrebu bezplatne. Spoločnosť Cintoríny Komárno, s.r.o. bola ďalej povinná podľa tejto Zmluvy o spolupráci vydať obstarávateľovi pohrebu všetky zdravotné dokumenty týkajúce sa zosnulého v neporušenej, zapečatenej obálke a umožniť obstarávateľovi slobodný výber pohrebníctva, ktoré bude zabezpečovať pohreb zosnulého. Uvedená Zmluva o spolupráci nadobudla účinnosť 14.02.2005 a bola uzatvorená na obdobie 10 rokov. 

	Od 01.09.2005 poskytuje zdravotnú starostlivosť v NsP v Komárne nezisková organizácia FORLIFE, n.o. Nakoľko NsP v Komárne nedisponuje funkčnými chladiacimi zariadeniami, pričom má povinnosť zabezpečiť uloženie ľudských pozostatkov do 24 hodín po úmrtí, vypožičala si od spoločnosti Cintoríny Komárno, s.r.o. 4 chladiace zariadenia v dome smútku na RK cintoríne v Komárne na základe Zmluvy o výpožičke zo dňa 31.10.2005.   

	Na základe zmeny subjektu prevádzkovateľa NsP v Komárne bola uzatvorená dňa 31.10.2005 aj nová Zmluva o spolupráci medzi organizáciou FORLIFE, n.o. a spoločnosťou Cintoríny Komárno, s.r.o., ktorá prevoz a uloženie ľudských pozostatkov z NsP v Komárne upravuje podobne ako predchádzajúca Zmluva o spolupráci zo dňa 14.02.2005 v znení dodatku zo dňa 22.02.2005, pričom spoločnosť Cintoríny Komárno, s.r.o. je povinná previesť ľudské pozostatky z NsP v Komárne do chladiacich zariadení organizácie FORLIFE, n.o. na RK cintorín v Komárne, ktoré tam má vo výpožičke. Uvedenou novou Zmluvou o spolupráci sa spoločnosť Cintoríny Komárno, s.r.o. okrem iného zaviazala vydať ľudské pozostatky v súlade so zákonom o pohrebníctve a s prevádzkovým poriadkom RK cintorína v Komárne pohrebnej službe podľa slobodného výberu obstarávateľa pohrebu a listy o prehliadke mŕtveho odovzdať v neporušenej, zapečatenej obálke obstarávateľovi pohrebu alebo ním poverenej pohrebnej službe. Spoločnosť Cintoríny Komárno, s.r.o. sa zároveň v zmluve zaviazala, že obstarávateľom pohrebov tých zosnulých, ktorých prevezie z NsP v Komárne na RK cintorín v Komárne, neposkytne pohrebné služby. Zmluva bola uzatvorená na dobu určitú od 01.11.2005 do 30.06.2006, pričom bola prolongovaná o 1 rok.   

	Ako bolo uvedené vyššie, preprava zosnulých je činnosť, ktorú môžu vykonávať len pohrebníctva a za prísne stanovených zákonných podmienok (špeciálne upravené vozidlá na prevoz s chladiacim zariadením). Táto činnosť patrí medzi pohrebné služby, pričom jednotlivé pohrebné služby sú komplementárne a nie substitučné. Pohrebníctva vykonávajú prepravu zosnulých z miesta úmrtia na miesto dočasného uloženia alebo na miesto vykonania pohrebného obradu, či pochovania. Uvedenú službu poskytujú obstarávateľovi pohrebu za určitú cenu, pričom rozsah poskytnutej služby závisí od obstarávateľa pohrebu. Obstarávateľ pohrebu si touto službou zabezpečuje prevoz zosnulého na miesto ním určené.   

	Prevoz zosnulých z NsP v Komárne na RK cintorín v Komárne je službou, ktorú pohrebníctvo Cintoríny Komárno, s.r.o. poskytuje pre NsP v Komárne 
(jej prevádzkovateľovi organizácii FORLIFE, n.o.), a to v rozsahu uvedenom v Zmluve o spolupráci (preprava len z NsP v Komárne do chladiacich zariadení na RK cintoríne v Komárne), pričom túto službu poskytuje spoločnosť Cintoríny Komárno, s.r.o. pre NsP v Komárne bezodplatne. Touto službou si organizácia FORLIFE, n.o. zabezpečuje naplnenie zákonnej povinnosti uložiť ľudské pozostatky v chladiacom zariadení. 

	Na základe týchto skutočností dospel úrad k záveru, že preprava zosnulých poskytovaná obstarávateľovi pohrebu a preprava zosnulých poskytovaná pre NsP v Komárne nie sú služby navzájom zastupiteľné, nakoľko sú tu odlišní príjemcovia týchto služieb, odlišný rozsah poskytovaných služieb, odlišná cena za poskytované služby, je tu rozdiel v mieste, odkiaľ sa preprava vykonáva, uspokojujú sa iné potreby užívateľov a slúžia na iný účel. 

	Vzhľadom na charakter uvedenej služby prepravy ľudských pozostatkov z NsP v Komárne na RK cintorín v Komárne, neposudzoval úrad samostatne tovarový a samostatne priestorový relevantný trh, ale posudzoval ich komplexne, čo vyplýva z toho, že dochádza k preprave a uloženiu len zosnulých, ktorí zomreli v NsP v Komárne a nie inde a že organizácia FORLIFE, n.o. má vypožičané chladiace zariadenia na RK cintoríne v Komárne a nie inde, teda z nezastupiteľnosti miesta naloženia (NsP Komárno) a miesta vyloženia (RK cintorín v Komárne) s inými miestami. Súťažné podmienky prepravy ľudských pozostatkov na tejto trase ju diferencujú od iných trás, kde sú súťažné podmienky odlišné.  

	Na základe uvedeného úrad definoval relevantný trh ako trh prepravy ľudských pozostatkov z NsP v Komárne na RK cintorín v Komárne. 

IV. Dominantné postavenie

Podľa § 8 ods. 1 zákona dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej súťaži 
a ktorí sa vzhľadom na svoju ekonomickú silu môžu správať nezávisle. Existencia dominantného postavenia podnikateľom nie je porušením zákona. Porušením zákona je zneužitie dominantného postavenia. 

IV.1 Dominancia na trhu poskytovania prístupu na RK cintorín v Komárne za účelom poskytovania pohrebných služieb a na trhu poskytovania prístupu na RK cintorín v Komárne za účelom vykonávania kamenárskych prác.

	Ako bolo uvedené vyššie, poskytovanie prístupu na pohrebisko pre pohrebníctva a pre kamenárov za účelom vykonávania ich podnikateľskej činnosti, patrí do právomoci prevádzkovateľa pohrebiska, nakoľko ide o jednu zo služieb prevádzkovania pohrebiska. 

	RK cintorín v Komárne prevádzkuje od 01.01.2004 spoločnosť Cintoríny Komárno, s.r.o. na základe Nájomnej zmluvy zo dňa 16.01 2004 v znení Dodatku zo dňa 02.11.2004. Podľa čl. II Prevádzkového poriadku určovanie podmienok, za akých môžu podnikateľské subjekty, vrátane pohrebných služieb, vykonávať svoju činnosť na území cintorína, patrí do kompetencie prevádzkovateľa cintorína. Ďalej podľa čl. VII. Prevádzkového poriadku vstup podnikateľského subjektu do areálu cintorína podlieha súhlasu prevádzkovateľa a poplatku podľa cenníka. Nájomná zmluva bola uzatvorená na obdobie 20 rokov, pričom spoločnosť Cintoríny Komárno, s.r.o. nie je oprávnená dať cintorín do podnájmu tretej osobe, z čoho okrem iného vyplýva, že povolenie na vstup pohrebníctva alebo kamenára na cintorín môže udeliť len prevádzkovateľ Cintoríny Komárno, s.r.o. a žiadny iný subjekt. Na základe uvedených skutočností možno konštatovať, že spoločnosť Cintoríny Komárno, s.r.o. je od 01.01.2004 jediným oprávneným subjektom na poskytnutie prístupu na RK cintorín v Komárne pre pohrebníctva a pre kamenárov a má na definovaných relevantných trhoch 100%-ný trhový podiel. 

Podnikateľ, ktorý má veľmi vysoký trhový podiel a udržuje si ho nejaký čas, je kvôli tomuto podielu v pozícii sily, ktorá ho robí nevyhnutným obchodným partnerom a ktorá mu tiež zabezpečuje takú nezávislosť konania, ktorá je znakom dominantného postavenia. Udržiavanie si významného podielu na relevantnom trhu po určitý čas je dôležitým indikátorom dominantného postavenia. 

	Vzhľadom na to úrad dospel k záveru, že spoločnosť Cintoríny Komárno, s.r.o. podľa § 8 ods. 1 zákona
a)	má na relevantnom trhu poskytovania prístupu na RK cintorín v Komárne za účelom poskytovania pohrebných služieb dominantné postavenie a rovnako
b)	má na relevantnom trhu poskytovania prístupu na RK cintorín v Komárne za účelom vykonávania kamenárskych prác dominantné postavenie.

IV.2 Dominancia na trhu prepravy ľudských pozostatkov z NsP v Komárne na RK cintorín v Komárne. 

Ako už bolo uvedené, NsP v Komárne zabezpečuje svoju zákonnú povinnosť uložiť ľudské pozostatky do 24 hodín po úmrtí do chladiaceho zariadenia prostredníctvom spoločnosti Cintoríny Komárno, s.r.o. na základe Zmluvy o spolupráci. Prepravu týchto ľudských pozostatkov na RK cintorín v Komárne, kde má NsP v Komárne vypožičané chladiace zariadenia, vykonáva na základe uvedenej zmluvy práve spoločnosť Cintoríny Komárno, s.r.o. Aj z vyjadrenia organizácie FORLIFE, n.o. vyplýva, že žiadna iná pohrebná služba nevykonáva pre NsP v Komárne tieto činnosti. Z uvedeného je zrejmé, že od 14.02.2005 vykonáva prepravu zosnulých z NsP v Komárne na RK cintorín v Komárne len podnikateľ Cintoríny Komárno, s.r.o. a že na danom relevantnom trhu má 100%-ný trhový podiel. 

Vzhľadom na tieto skutočnosti úrad konštatuje, že podnikateľ Cintoríny Komárno, s.r.o. má na trhu prepravy ľudských pozostatkov z NsP v Komárne na RK cintorín v Komárne podľa § 8 ods. 1 zákona dominantné postavenie. 

V. Praktiky

Podľa ustanovenia § 8 ods. 2 zákona zneužitím dominantného postavenia na relevantnom trhu je najmä
a) priame alebo nepriame vynucovanie neprimeraných cien alebo iných neprimeraných obchodných podmienok, 
b) hrozba obmedzenia alebo obmedzenie výroby, odbytu alebo technického vývoja tovaru na úkor užívateľov, 
c) uplatňovanie rozdielnych podmienok pri zhodnom alebo porovnateľnom plnení voči jednotlivým podnikateľom, ktorými sú alebo môžu byť títo podnikatelia znevýhodňovaní v súťaži, 
d) viazanie súhlasu s uzavretím zmluvy na podmienku, že druhá zmluvná strana prijme aj ďalšie záväzky, ktoré svojou povahou alebo podľa obchodných zvyklostí nesúvisia s predmetom tejto zmluvy, alebo
e) dočasné zneužívanie ekonomickej sily s cieľom vylúčiť súťaž.

	Podľa § 8 ods. 5 zákona podnikateľ, ktorý je vlastníkom alebo správcom unikátneho zariadenia, zneužije svoje dominantné postavenie na relevantnom trhu, ak odmietne k nemu zabezpečiť prístup, pričom unikátne zariadenie podľa § 8 ods. 3 zákona je zariadenie, infraštruktúra alebo jej časť, miesto alebo právo, ktorých vybudovanie alebo nadobudnutie iným podnikateľom nie je objektívne možné a bez prístupu ku ktorému alebo bez uplatnenia ktorého by došlo alebo mohlo dôjsť 
k obmedzeniu súťaže na príslušnom relevantnom trhu.

	Zneužívanie dominantného postavenia na relevantnom trhu je podľa  § 8 ods. 6 zákona zakázané.

V.1 Neposkytovanie prístupu na RK cintorín v Komárne pre pohrebníctva.

	Od 01.01.2004 platí na RK cintoríne nový Prevádzkový  poriadok vydaný správcom Cintoríny Komárno, s.r.o., ktorý v súvislosti so vstupom pohrebníctiev na RK cintorín za účelom poskytovania pohrebných služieb stanovuje len vo všeobecnosti, že vstup akéhokoľvek podnikateľského subjektu do areálu cintorína podlieha súhlasu prevádzkovateľa a poplatku podľa cenníka a že v prípade porušenia Prevádzkového poriadku podnikateľským subjektom je prevádzkovateľ oprávnený zvýšiť poplatok za vstup na cintorín až o 100%. Pri opätovnom porušení Prevádzkového poriadku je prevádzkovateľ oprávnený tomuto subjektu zakázať vykonávanie činností na cintoríne, a to formou odopretia súhlasu na vstup do areálu cintorína. Jediné špeciálne ustanovenie týkajúce sa vyslovene len pohrebníctiev stanovuje, že pohrebníctva môžu uskutočniť prevoz zosnulých na cintorín najneskôr do 09.00 hod. v deň pohrebu (obradu). 

Poplatok za vstup pohrebníctva na cintorín bol do 01.01.2005 stanovený vo výške 500 Sk. Od 01.01.2005 sa tento poplatok zmenil na poplatok za vstup podnikateľského subjektu a predstavoval sumu 100 Sk. Od 14.02.2005 sa síce suma poplatku nezmenila, avšak poplatok bol zmenený na poplatok za vstup vozidla pohrebnej služby. V súčasnosti je tento poplatok po poslednej zmene vykonanej 30.09.2006 119 Sk. 

Pohrebníctvo teda pred vstupom na RK cintorín v Komárne musí získať súhlas prevádzkovateľa a zaplatiť poplatok za dovoz zosnulého na cintorín pred pohrebným obradom (poplatok za vstup vozidla pohrebnej služby). V skutočnosti prebieha poskytovanie súhlasu na vstup na RK cintoríne tak, že pohrebníctvo privezie ľudské pozostatky pred pohrebom na cintorín a odovzdá všetky dokumenty s tým súvisiace prevádzkovateľovi pohrebiska. Osobitný písomný súhlas sa nevyžaduje, vpustením pohrebníctva na cintorín prevádzkovateľ dáva pohrebníctvu de facto konkludentne súhlas na vstup na cintorín za účelom privezenia ľudských pozostatkov. Poplatok za vstup je potom pohrebníctvom platený raz mesačne na základe faktúry vystavenej prevádzkovateľom cintorína. 

Prevádzkový poriadok teda predpokladá vykonávanie inými pohrebníctvami len prevoz ľudských pozostatkov na cintorín pred pohrebným obradom. Podmienky pre poskytovanie ďalších pohrebných služieb na cintoríne (napr. vystavenie zosnulého pred obradom, prípravu obradnej siene, prevoz zosnulého na miesto pochovania a pod.) nie sú v Prevádzkovom poriadku ani nikde inde určené a za povolenie na vykonávanie týchto činností nie je stanovený v Cenníku ani relevantný poplatok. Naopak, vykonávanie kamenárskych prác na RK cintoríne, ktoré prevádzkovateľ pohrebiska kamenárom umožňuje, je v Prevádzkovom poriadku podrobne upravené (presný popis prác, na ktoré sa vyžaduje povolenie prevádzkovateľa, že sa vyžaduje písomný súhlas, nakladanie s odpadmi kamenármi, aké práce sú na cintoríne zakázané a pod.) a Cenník obsahuje niekoľko položiek vzťahujúcich sa k vykonávaniu týchto kamenárskych prác (napr. poplatok za vstup motorovým vozidlom, poplatok za stavebný dozor). 

Aj z vyjadrení jednotlivých pohrebníctiev vyplýva, že na RK cintoríne nemôžu vykonávať žiadne pohrebné služby okrem privezenia ľudských pozostatkov, príp. kvetinovej výzdoby a iných pohrebných rekvizít pred obradom. Všetky ostatné pohrebné služby súvisiace so samotným obradom poskytuje na RK cintoríne len podnikateľ Cintoríny Komárno, s.r.o. Ak má obstarávateľ pohrebu záujem o pochovanie zosnulého na RK cintoríne, pohrebné služby po dovoz zosnulého na cintorín si môže objednať u ktoréhokoľvek pohrebníctva, ale pohrebné služby vykonávané na RK cintoríne si môže objednať len u podnikateľa Cintoríny Komárno, s.r.o. 

Podľa vyjadrení pohrebníctiev tieto o poskytovanie pohrebných služieb na RK cintoríne majú záujem a o prístup na RK cintorín v Komárne ústne žiadali spoločnosť Cintoríny Komárno, s.r.o., ktorá však ich žiadosti nevyhovela. To, že pohrebníctva nemôžu vykonávať na RK cintoríne v Komárne pohrebné služby, priznal aj samotný prevádzkovateľ RK cintorína spoločnosť Cintoríny Komárno, s.r.o. 

Z uvedeného vyplýva, že ako Prevádzkový poriadok tak aj faktické konanie prevádzkovateľa RK cintorína v Komárne nepredpokladá vykonávanie iných činností pohrebníctvami na RK cintoríne ako je dovoz zosnulého na pohrebný obrad. Podnikateľ Cintoríny Komárno, s.r.o. zamedzil vstup ostatných pohrebníctiev na RK cintorín, a teda im neumožnil poskytovať pohrebné služby na tomto cintoríne, v dôsledku čoho v podstate neexistuje ponuka služby prístupu na RK cintorín v Komárne za účelom poskytovania pohrebných služieb.

Pohrebné služby súvisiace priamo s pietnym aktom sa vykonávajú priamo na pohrebisku, príp. v jeho súčastiach (dom smútku). Pre pohrebníctva je preto prístup na pohrebisko, kde má byť podľa želania obstarávateľa pohrebu vykonaný pohrebný obrad a zosnulý pochovaný, základným vstupom, bez ktorého by daná služba nemohla byť poskytnutá. Pre obstarávateľa pohrebu totiž nie je prípustné vykonanie pietneho obradu a ostatných pohrebných služieb na inom cintoríne ako na tom, kde má byť zosnulý pochovaný. Z toho vyplýva aj fakt, že ani pre pohrebníctvo nie je iný cintorín či dom smútku substitútom k cintorínu, na ktorom majú byť poskytnuté pohrebné služby. Bez prístupu na RK cintorín v Komárne nemôžu pohrebníctva na tomto cintoríne poskytovať pohrebné služby, a teda ak nemajú na cintorín prístup, obstarávateľ pohrebu si ani nemá možnosť tieto služby od nich objednať. Pre poskytovanie pohrebných služieb na RK cintoríne v Komárne je prístup na toto pohrebisko nevyhnutný a bez tohto prístupu pohrebníctvo nemôže vykonávať na pohrebisku svoju činnosť.    
	 
Spoločnosť Cintoríny Komárno, s.r.o. odôvodňuje svoje výlučné poskytovanie pohrebných služieb na RK cintoríne v Komárne tým, že všetky činnosti, ktoré sa vykonávajú na cintoríne, patria pod cintorínske služby, a preto ich vykonáva len ona a neumožňuje ich poskytovanie inými pohrebníctvami, nakoľko ona je prevádzkovateľom RK cintorína. 

Z vyššie uvedeného vymedzenia pohrebných a cintorínskych služieb je však nepochybné, že činnosti ako príprava obradnej siene, vystavenie kvetinových darov, preprava zosnulého z obradnej siene na miesto pochovania, vyloženie zosnulého pred pietnym aktom a ďalšie služby súvisiace priamo s pohrebným obradom sú činnosti síce vykonávané na území cintorína, avšak patriace pod pohrebné služby. Vyplýva to priamo aj z dikcie zákona o pohrebníctve, keď v § 7 ods. 2 písm. c) prepravu ľudských pozostatkov považuje za pohrebnú službu a tak isto v § 7 ods. 2 písm. d) iné služby priamo súvisiace s pohrebom (tzn. aj obstaranie a vykonanie pietneho aktu na pohrebisku) zaraďuje pod pohrebné služby. Pod cintorínske služby zahŕňa podľa § 18 písm. b) len pochovávanie, čo je podľa § 2 písm. c) ukladanie ľudských pozostatkov do hrobu alebo hrobky na pohrebisku, uloženie spopolnených ľudských pozostatkov alebo ľudských ostatkov rozptylom na rozptylovej lúke alebo vsypom popola na vsypovej lúke, alebo uloženie urny s popolom na pohrebisku. Pokiaľ ide o služby poskytované v súvislosti s pohrebom, všetky činnosti až po prevoz ľudských pozostatkov k hrobovému miestu, kde majú byť pochované, patria pod pohrebné služby, a teda sú ich oprávnené vykonávať všetky pohrebníctva podľa výberu obstarávateľa. Cintorínske služby sa začínajú až samotným pochovávaním, teda uložením do hrobu a až túto činnosť vykonáva prevádzkovateľ pohrebiska.  

Okrem toho sa podnikateľ Cintoríny Komárno, s.r.o. pri zdôvodňovaní skutočnosti, že ostatným pohrebníctvam nepovoľuje na RK cintoríne v Komárne vykonávať pohrebné služby, odvolával na to, že rovnako ako na RK cintoríne v Komárne, funguje poskytovanie služieb súvisiacich s pohrebom prevádzkovateľom pohrebiska aj na iných veľkých pohrebiskách, kde majú vlastných zamestnancov, vedú si vlastnú administratívu a majú kapacity na vykonávanie týchto činností. Na menších dedinských cintorínoch všetky uvedené činnosti vykonáva pohrebníctvo. 

Úrad si toto tvrdenie podnikateľa Cintoríny Komárno, s.r.o. overil a zistil, že na všetkých oslovených pohrebiskách v okolí Komárna (Šaľa, Želiezovce, Dunajská Streda, Štúrovo, Nové Zámky, Bratislava) všetci prevádzkovatelia týchto pohrebísk poskytujú pohrebníctvam prístup na cintorín aj za účelom poskytovania ostatných pohrebných služieb, nielen prepravy zosnulého na cintorín pred obradom. V niektorých mestách vykonáva pohrebné obrady aj sám správca cintorína a v niektorých len externé pohrebníctva. Za prístup na pohrebisko je pohrebníctvam zväčša účtovaný poplatok za vstup na cintorín, resp. dozor nad priebehom pohrebného aktu, poplatok za prenájom obradnej siene, za použitie zvukotechniky a za uloženie ľudských pozostatkov v chladiacom zariadení. 

Z uvedeného je zrejmé, že argumentácia podnikateľa Cintoríny Komárno, s.r.o. je neopodstatnená, nakoľko jednak poskytovanie služieb súvisiacich s pohrebným aktom na cintoríne preukázateľne patrí pod pohrebné služby, a teda uvedené činnosti sú oprávnené poskytovať pohrebníctva a nie prevádzkovateľ pohrebiska, a jednak nie je pravda, že na veľkých cintorínoch vykonáva pohrebný obrad len správca cintorína, ale pohrebné služby sú na cintoríne poskytované pohrebníctvom podľa slobodného výberu obstarávateľa pohrebu. Z uvedeného dôvodu úrad nepovažuje konanie spoločnosti Cintoríny Komárno, s.r.o., ktorým neumožňuje pohrebníctvam poskytovať pohrebné služby na RK cintoríne v Komárne, za objektívne ospravedlnené. 

	Spoločnosť Cintoríny Komárno, s.r.o. má dominantné postavenie na trhu poskytovania prístupu na RK cintorín v Komárne za účelom poskytovania pohrebných služieb, nakoľko je prevádzkovateľom tohto cintorína a len ona má možnosť poskytnúť tento prístup. Spoločnosť Cintoríny Komárno, s.r.o. je zároveň sama pohrebníctvom, pre ktoré je prístup na RK cintorín nevyhnutný. Pri poskytovaní pohrebných služieb by teda mala súťažiť s inými pohrebníctvami. Avšak jedine táto spoločnosť poskytuje na RK cintoríne všetky pohrebné služby, nielen dovoz zosnulého na cintorín pred obradom, ale aj samotné vykonanie obradu a všetky s tým súvisiace služby. 

	Spoločnosť Cintoríny Komárno, s.r.o. vyššie popísaným konaním spôsobila vytlačenie všetkých ostatných pohrebníctiev ako svojich konkurentov z poskytovania pohrebných služieb na RK cintoríne, čím došlo k eliminácii súťaže pri poskytovaní pohrebných služieb na RK cintoríne, nakoľko jej konkurenti môžu zo všetkých pohrebných služieb na cintoríne vykonávať len dovoz ľudských pozostatkov na RK cintorín pred pietnym aktom a všetky pohrebné služby na pohrebisku vykonáva len ona. Na RK cintoríne v Komárne sa vykoná ročne približne 150 pohrebov, pričom 60 až 70 zosnulých dovezú na pochovanie iné pohrebníctva, čo znamená, že takmer polovicu všetkých pohrebov na RK cintoríne v Komárne by mohli vykonávať iné pohrebníctva (list č. 5575/2006 zo dňa 11.10.2005).
	
Vylúčenie konkurencie z poskytovania pohrebných služieb na RK cintoríne v Komárne umožňuje spoločnosti Cintoríny Komárno, s.r.o. získať nielen príjmy vyplývajúce z neexistencie súťaže, ale v konečnom dôsledku má negatívny vplyv aj na konečného spotrebiteľa – obstarávateľa pohrebu, ktorý nemá možnosť voľby medzi jednotlivými dodávateľmi pohrebných služieb. Ak chce pochovať zosnulého na RK cintoríne v Komárne (napr. z dôvodu, že  zosnulý je rímskokatolíckeho vierovyznania, má na tomto cintoríne predplatené hrobové miesto alebo na tomto cintoríne je už pochovaná jeho manželka / manžel či iný príbuzný) môže si všetky pohrebné služby (okrem spomínaného prevozu zosnulého na cintorín pred obradom) objednať len u spoločnosti Cintoríny Komárno, s.r.o. a musí akceptovať jej podmienky. 

Uvedené konanie spoločnosti Cintoríny Komárno, s.r.o. má teda negatívny dopad na súťaž pri poskytovaní pohrebných služieb na RK cintoríne v Komárne. Spoločnosť Cintoríny Komárno, s.r.o. využila svoju silu dominanta na trhu prístupu na RK cintorín v Komárne, ktorý je nevyhnutný pre poskytovanie pohrebných služieb na tomto cintoríne a vylúčila všetkých svojich konkurentov z poskytovania pohrebných služieb na tomto cintoríne, a to bez objektívneho dôvodu. 

Úrad v upovedomení o začatí správneho konania č. 5938/PMÚ SR/2005 zo dňa 27.10.2005 oznámil účastníkovi konania spoločnosti Cintoríny Komárno, s.r.o. začatie konania vo veci možného zneužívania dominantného postavenia formou odmietnutia prístupu na RK cintorín v Komárne za účelom poskytovania pohrebných služieb podľa § 8 ods. 5 zákona. Predpokladom pre právne posúdenie uvedeného skutku podľa tohto ustanovenia je však existencia unikátneho zariadenia. Keďže úrad v tomto správnom konaní neposúdil RK cintorín v Komárne ako unikátne zariadenie, nesubsumoval ani uvedený skutok neposkytovania prístupu na RK cintorín v Komárne pod ustanovenie § 8 ods. 5 zákona. Nakoľko však podľa teórie práva hospodárskej súťaže odmietnutie prístupu na unikátne zariadenie je len jednou z foriem odmietnutia dodávok, resp. obmedzenia odbytu, výroby a technického rozvoja, úrad právne posúdil uvedený skutok neumožnenia prístupu na RK cintorín v Komárne ako obmedzenie odbytu na úkor užívateľov podľa § 8 ods. 2 písm. b) zákona. 

Na základe uvedeného dospel úrad k záveru, že konanie spoločnosti Cintoríny Komárno, s.r.o. od 01.01.2004 po súčasnosť, ktorým neposkytuje  ostatným pohrebníctvam prístup na RK cintorín za účelom poskytovania pohrebných služieb, je zneužívaním dominantného postavenia podľa § 8 ods. 2 písm. b) zákona.
  
Účastník konania vo svojej odpovedi na výzvu pred vydaním rozhodnutia k tejto časti rozhodnutia namietal:

1.	voči názvu vymedzeného okruhu možného zneužívania dominantného postavenia „odmietnutie prístupu na RK cintorín v Komárne“, pretože nezodpovedá začatému správnemu konaniu vo veci, že spoločnosť Cintoríny Komárno, s.r.o. „neumožňuje iným pohrebníctvam vykonávať pohrebné služby v areáli RK cintorína“.

	Teória práva hospodárskej súťaže považuje pojem „odmietnutie prístupu“ za synonymum pojmu „odmietnutie dodávať“ či „obmedzenie odbytu“ podľa § 8 ods. 2 písm. b) zákona, pričom veta „neumožňuje iným pohrebníctvam vykonávať pohrebné služby v areáli RK cintorína“ je slovným opisom konania účastníka konania, ktoré úrad považuje za neposkytnutie prístupu na RK cintorín, resp. za obmedzenie odbytu služby prístupu na RK cintorín pohrebníctvam. Napriek tomu úrad zmenil názov vymedzeného okruhu na základe námietky účastníka konania tak, ako je uvedené vyššie. 

2.	voči vymedzeniu pohrebných služieb a cintorínskych služieb na základe zákona o pohrebníctve, pretože ten nadobudol účinnosť až 01.11.2005 a dovtedy platná vyhláška o postupe pri úmrtí a pohrebníctve vôbec tieto pojmy nedefinovala a aj zákon o pohrebníctve tieto pojmy presne nedefinuje. 

	Úrad sa presným vymedzením pohrebných a cintorínskych služieb zaoberal v časti III. Relevantné trhy. V tejto časti aj popísal skutočnosti, ktoré ho viedli k tomuto vymedzeniu pohrebných a cintorínskych služieb. Úrad teda nevychádzal len zo zákona o pohrebníctve, ale aj z vyhlášky o postupe pri úmrtí a pohrebníctve, zo skutočností úradu známych z jeho predchádzajúcej činnosti v súlade s § 34 ods. 6 správneho poriadku, pričom bral do úvahy dlhoročnú prax v rámci pohrebných a cintorínskych služieb na území SR a z judikatúry súťažných orgánov členských krajín. Na základe uvedeného vymedzil úrad služby pohrebné a cintorínske tak, ako sú uvedené v odôvodnení tohto rozhodnutia a na tomto vymedzení trvá. 

3.	voči tomu, že žiadne pohrebníctvo ho ani ústne ani písomne nepožiadalo o možnosť poskytovať pohrebné služby na cintoríne a teda nie je pravdou, že by niektorej pohrebnej službe odmietol prístup na RK cintorín za účelom poskytovania pohrebných služieb. Tvrdenia pohrebníctiev v tomto zmysle považuje za účelové a ničím nepodložené. Účastník konania v tejto súvislosti žiadal o doplnenie dokazovania dotazom na pohrebníctva, ktoré neboli účastné na podaní voči účastníkovi konania, napr. DP Global Kolárovo a Mesto Hurbanovo. 

	Úrad použil vyjadrenie pohrebníctva Krekács a Hencz, Košická 1, 945 01 Komárno, že ústne žiadal spoločnosť Cintoríny Komárno, s.r.o. o prístup na RK cintorín v Komárne za účelom poskytovania pohrebných služieb ale bez kladnej odpovede (zápisnica z ústneho pojednávania zo dňa 03.10.2005) len na dokreslenie toho, že pohrebníctva majú záujem o vykonávanie týchto činností na RK cintoríne. Záujem o poskytovanie pohrebných služieb na RK cintoríne je však zrejmý aj z iných vyjadrení pohrebníctiev, v ktorých sa uvádza, že majú záujem o vykonávanie týchto činností, avšak na RK cintoríne v Komárne ich vykonáva len účastník konania a pohrebníctva môžu len priviesť zosnulého, príp. kvetinové dary  pred obradom (list z 10.08.2005 evidovaný na úrade pod č. 4454/2005, list z 02.05.2005 evidovaný pod č. 2498/2005, list z 27.09.2005 evidovaný pod 
č. 5288/2005). Úrad totiž neriešil individuálnu požiadavku pohrebníctva poskytovať na RK cintoríne v Komárne pohrebné služby a jej odmietnutie, ale riešil situáciu, aby účastník konania umožnil poskytovať pohrebné služby na RK cintoríne en block všetkým pohrebníctvam, ktoré o to prejavia záujem. Úrad nepovažuje za potrebné doplniť dokazovanie dopytom na účastníkom konania uvedené pohrebníctva, keďže záujem o vykonávanie pohrebných služieb na RK cintoríne ako aj to, že žiadne iné pohrebníctvo v súčasnosti svoje služby na tomto cintoríne neposkytuje je zrejmý z už vykonaného dokazovania. Na základe uvedeného považuje úrad túto námietku účastníka konania za neopodstatnenú.  

4.	účastník konania pohrebné služby definované v rozhodnutí na RK cintoríne v Komárne poskytuje, avšak nemá výhrady voči tomu, aby tieto činnosti realizovali na RK cintoríne aj iné pohrebníctva. Účastník konania ďalej namietal, že v doterajšom priebehu správneho konania sa nevyjadril tak, že by pohrebné služby súvisiace s pohrebom na RK cintoríne odmietal zo strany ostatných pohrebníctiev a že v predchádzajúcom vyjadrení mal na mysli iné pohrebné služby a že žiadnemu pohrebníctvu nebráni a ani v budúcnosti nemieni brániť v ich poskytovaní na RK cintoríne v Komárne. V tvrdení, že aj na iných cintorínoch vykonáva pohrebný obrad správca cintorína, mal účastník konania na mysli reformovaný a evanjelický cintorín v Komárne, a preto žiadal úrad o doplnenie dokazovania dotazom na správcov týchto cintorínov, kto poskytuje pohrebné služby súvisiace s pietnym aktom na týchto cintorínoch. 

	Spoločnosť Cintoríny Komárno, s.r.o. sa v priebehu doterajšieho konania niekoľkokrát vyjadrila že na RK cintoríne v Komárne pohrebníctva neposkytujú žiadne pohrebné služby a že ich činnosť končí dovezením zosnulého na cintorín. Od tohto momentu všetky ďalšie činnosti súvisiace s pohrebom poskytuje len účastník konania. Samotný pohrebný akt, ktorý prebieha na RK cintoríne, si obstarávateľ pohrebu musí prísť objednať k účastníkovi konania (zápisnica z ústneho pojednávania zo dňa 03.10.2005). Spoločnosť Cintoríny Komárno, s.r.o. uviedla v liste zo dňa 02.08.2005 (zaevidovaný na úrade pod č. 4300/2005), že pohreby vykonáva na RK cintoríne len jej personál na základe objednávky obstarávateľa pohrebu a že tak isto to prebieha aj na iných mestských cintorínoch, kde majú vlastný personál a že tak je to aj na reformovanom a evanjelickom cintoríne v Komárne. Ďalej v liste zo dňa 11.10.2005 (zaevidovaný pod č. 5575/2005) uviedla, že cit.: „Na našom cintoríne sa pohrebné služby jednotlivými pohrebnými službami neposkytujú“. Úradu preto nie je zrejmá námietka, aké iné pohrebné služby mal účastník konania na mysli, keď v jeho vyjadreniach je jasne uvedené, že ide o pohrebné služby súvisiace s pohrebom, teda tie, ktoré úrad vymedzil v rozhodnutí. 

	Pokiaľ ide o námietku účastníka konania, že pri porovnávaní cintorínov mal na mysli reformovaný a evanjelický cintorín v Komárne a žiadal o doplnenie dokazovania v tomto smere, úrad tento dôkaz získal už počas konania, pričom zistil, že na uvedenom cintoríne pohrebné služby súvisiace s pohrebným aktom bez problémov vykonáva pohrebníctvo Krekács a Hencs, Košická 1, 945 01 Komárno (list zo dňa 10.08.2005 evidovaný pod č. 4454/2005). Tak ako je popísané vyššie v odôvodnení, aj na iných cintorínoch v okolí Komárna pohrebníctva poskytujú pohrebné služby súvisiace s obradom. 

Z vyjadrení účastníka konania, z Prevádzkového poriadku, Cenníka, z vyjadrení správcov iných pohrebísk a v spojení s vyjadreniami pohrebníctiev jednoznačne vyplýva, že spoločnosť Cintoríny Komárno, s.r.o. nevytvorila podmienky na poskytovanie pohrebných služieb na RK cintoríne v Komárne pre pohrebníctva napriek tomu, že o poskytovanie týchto služieb na RK cintoríne v Komárne existuje záujem a že na iných cintorínoch je bežné, že pohrebné služby súvisiace s obradom vykonávajú (aj) pohrebníctva. Spoločnosť Cintoríny Komárno, s.r.o. neposkytovaním prístupu na RK cintorín v Komárne spôsobila vytlačenie svojich konkurentov – pohrebníctiev z poskytovania pohrebných služieb na tomto cintoríne, čo úrad považuje za porušenie § 8 ods. 2 písm. b) zákona.
 
Na základe týchto skutočností úrad považuje uvedené námietky účastníka konania za neopodstatnené. 

5.	nevymedzenie podmienok poskytovania pohrebných služieb pohrebníctvami na RK cintoríne v Komárne v Prevádzkovom poriadku a Cenníku nemôže bez ďalšieho dôkazu odôvodňovať záver, že účastník konania pohrebníctvam neumožňuje poskytovanie pohrebných služieb na RK cintoríne v Komárne.

	Úrad súhlasí s týmto vyjadrením účastníka konania, avšak dodáva, že jeho záver o tom, že spoločnosť Cintoríny Komárno, s.r.o. neumožňuje pohrebníctvam prístup na RK cintorín za účelom poskytovania pohrebných služieb nevychádza len z toho, že ani Prevádzkový poriadok ani Cenník nestanovuje podmienky poskytovania pohrebných služieb na RK cintoríne, ale vychádza aj z ďalších dôkazov popísaných vyššie, pričom berúc do úvahy všetky dôkazy jednotlivo a aj v ich vzájomných súvislostiach dospel k tomu, že spoločnosť Cintoríny Komárno, s.r.o. svojím konaním obmedzuje hospodársku súťaž podľa § 8 ods. 2 písm. b) zákona. Skutočnosť, že neexistuje produkt, resp. služba prístupu na RK cintorín v Komárne, keďže nie sú stanovené jej podmienky ani cena, je však silným dôkazom toho, že spoločnosť Cintoríny Komárno, s.r.o. v rozpore so zákonom neumožňuje pohrebníctvam vykonávať pohrebné služby na RK cintoríne v Komárne a vykonáva ich len ona. Tým, že de facto neexistuje ponuka služby prístupu na RK cintorín za účelom poskytovania pohrebných služieb, spoločnosť Cintoríny Komárno, s.r.o. zamedzila vstup aktuálnych aj potenciálnych konkurentov – pohrebníctiev na RK cintorín, a teda im neumožnila poskytovať pohrebné služby na tomto cintoríne (rozhodnutie Komisie vo veci Flughafen Frankfurt /Main AG zo dňa 04.01.1998, OJ L72/30, rozhodnutie Komisie vo veci NDC Health / IMS Health zo dňa 03.07.2001, OJ L59/18).   
 
V.2 Neprimeraný poplatok za povolenie na vstup na RK cintorín v Komárne pre kamenárov.

	Združenie Kamenárov sa vo svojom podaní sťažovalo na to, že prevádzkovateľ RK cintorína v Komárne spoločnosť Cintoríny Komárno, s.r.o. účtuje kamenárom za vstup na cintorín za účelom vykonávania kamenárskych prác neprimerane vysoký poplatok. 

Poplatok za povolenie na vstup pre kamenára na RK cintorín v Komárne bol od 01.01.2004 viackrát menený. Najskôr to bola suma 500 Sk za vstup podnikateľského subjektu na cintorín platný na jeden deň. Od 01.01.2005 sa zmenil poplatok za vstup kamenára tak, že za práce na jednom hrobovom mieste platil 650 Sk, na jednom urnovom mieste 300 Sk a za práce  jednej hrobke 1 500 Sk a bol zavedený poplatok za stavebný dozor vo výške 350 Sk. Od 14.02.2005 bol naviac pre kamenárov zavedený poplatok za vstup vozidlom 50 Sk na deň (vrátane jedného vstupu a výstupu) a každý ďalší vstup alebo výstup vozidlom 10 Sk. Poplatok za stavebný dozor pri zhotovovaní základu hrobu ostal na úrovni 350 Sk. Od 01.07.2005 sa zmenil cenník služieb aj v súvislosti s tým, že správca sa stal platcom DPH a poplatok za vstup je v súčasnosti 595 Sk vrátane jedného vozidla a prívesu a každý ďalší vstup a výstup vozidlom 11,90 Sk. Poplatok za stavebný dozor bol od 01.07.2005 357 Sk a poslednou zmenou Cenníka od 30.09.2006 bol zrušený. 

Úrad sa vo svojom konaní zameral na porovnanie výšky poplatku za povolenie na vstup pre kamenárov na RK cintorín v Komárne s výškou poplatku za vstup na iné cintoríny v okolí Komárna a v Bratislave, avšak nenašiel žiadny cintorín, na ktorom by boli podmienky poskytovania vstupu pre kamenárov porovnateľné s RK cintorínom v Komárne. Uvedené je spôsobené viacerými faktormi, a to najmä tým, že nákladové podmienky na jednotlivých cintorínoch nie sú porovnateľné, nakoľko niektoré cintoríny sú v správe obce, ktorá im poskytuje dotácie z obecného rozpočtu, čo sa odrazí aj na výške poplatku za vstup, prevádzkovatelia jednotlivých cintorínov nie sú porovnateľní, nakoľko niektorý prevádzkovateľ má v správe viac cintorínov, prípadne správcom je obec, veľkosť cintorínov je rôzna, taktiež stav cintorínov je rôzny, ďalej nie na všetkých pohrebiskách je poplatok za vstup kamenárov účtovaný a tam, kde účtovaný je, zahŕňa iné položky a jednotlivé pohrebiská sa líšia aj rozsahom plnení, ktoré prevádzkovateľ poskytuje kamenárom za poplatok za vstup na cintorín.  

Primeranosť výšky poplatku za vstup kamenárov na RK cintorín v Komárne posudzoval úrad aj cez kalkuláciu nákladov spoločnosti Cintoríny Komárno, s.r.o., avšak zo získaných informácií a podkladov nebolo možné presne alokovať jej náklady na všetky ňou poskytované služby, a teda ani zistiť jej náklady na vstup kamenára na cintorín. Rovnako nebolo možné porovnať jej nákladovú štruktúru s nákladovou štruktúrou iných prevádzkovateľov pohrebísk v súvislosti s týmto poplatkom za povolenie na vstup, s ohľadom na vyššie uvedené. 

Vzhľadom na nemožnosť porovnať výšku poplatku za vstup kamenárov na RK cintorín v Komárne za účelom vykonávania kamenárskych prác s výškou poplatku za vstup kamenárov na iné pohrebiská, ako aj vzhľadom na nemožnosť vyčísliť skutočné náklady spoločnosti Cintoríny Komárno, s.r.o. súvisiace so vstupom kamenárov na RK cintorín, úrad nemal možnosť zistiť, či uvedený poplatok je neprimeraný, a preto ani nemohol preukázať, či konanie podnikateľa Cintoríny Komárno, s.r.o. spočívajúce v účtovaní poplatku za povolenie na vstup kamenára na RK cintorín v Komárne vo výške ako je uvedené vyššie, napĺňa znaky správneho deliktu zneužívania dominantného postavenie formou vynucovania neprimeraných cien podľa § 8 ods. 2 písm. a) zákona.  

Na základe uvedeného úrad správne konanie č. 0096/OZ/2005 v časti týkajúcej sa posudzovania neprimeranosti výšky poplatku za povolenie na vstup na RK cintorín v Komárne za účelom vykonávania kamenárskych prác podľa § 8 ods. 2 písm. a) zastavuje podľa § 32 ods. 2 písm. g) a ods. 3 zákona, nakoľko v konaní nepreukázal, že spoločnosť Cintoríny Komárno, s.r.o. porušila ustanovenia tohto zákona. 

V.3 Diskriminácia kamenárov pri vstupe na RK cintorín v Komárne. 

Kamenári môžu vstupovať na RK cintorín v Komárne a vykonávať tam kamenárske práce podľa podmienok stanovených v Prevádzkovom poriadku. Na vybudovanie akejkoľvek stavby (najmä hrobového príslušenstva, ktorým sa rozumie stavebná časť hrobov, urnových miest, hrobiek a pod., t.j. najmä základy, rámy, obrubníky, náhrobok, pomník, epitafná doska) na cintoríne, montáž, demontáž, odstránenie alebo úpravu už jestvujúcej stavby je potrebný predchádzajúci písomný súhlas prevádzkovateľa cintorína. Tieto činnosti môže na cintoríne vykonávať len podnikateľský subjekt, ktorý má na to oprávnenie podľa platných právnych predpisov. Uvedené činnosti je možné na hrobovom mieste vykonať až po tom, čo nájomca daného hrobového miesta získal od prevádzkovateľa cintorína písomný súhlas na uvedené činnosti. Správca je oprávnený prerušiť alebo zastaviť práce, ak zhotoviteľ nepreukáže právo na hrobové miesto alebo nepredloží písomný súhlas prevádzkovateľa vydaný zhotoviteľovi a/alebo nájomcovi hrobového miesta na vykonávanie prác alebo inak porušuje Prevádzkový poriadok alebo jeho činnosť ruší pohrebný obrad. Po ukončení stavby je zhotoviteľ povinný očistiť okolie stavby 
a prebytočný materiál a prípadné časti starého hrobového príslušenstva odviesť z cintorína. Vstup podnikateľského subjektu do areálu cintorína podlieha súhlasu prevádzkovateľa a poplatku podľa cenníka. Kamenár je pri svojich prácach povinný dodržiavať rozmery hrobových miest vrátane hrobového príslušenstva, rozmery chodníkov medzi hrobmi a rozmery hrobov podľa zákona o pohrebníctve a podľa Prevádzkového poriadku. Za porušenie Prevádzkového poriadku podnikateľským subjektom je prevádzkovateľ oprávnený zvýšiť poplatok za vstup na cintorín až 
o 100%. Pri opätovnom porušení Prevádzkového poriadku je prevádzkovateľ oprávnený tomuto subjektu zakázať vykonávanie činností na cintoríne, a to formou odopretia súhlasu na vstup do areálu cintorína. Podnikateľské subjekty, okrem pohrebníctiev, môžu svoju činnosť vykonávať na cintoríne v pracovných dňoch v čase od 07.15 do 14.45 hod. Mimo uvedenej doby je možné vykonávať činnosť na cintoríne len výnimočne, s predchádzajúcim písomným súhlasom prevádzkovateľa a za ním stanovených podmienok. 

V skutočnosti to prebieha tak, že súhlas na vykonávanie kamenárskych prác na osobitnom tlačive vydá prevádzkovateľ nájomcovi hrobového miesta, na ktorom je zároveň uvedený kamenár, ktorý bude tieto práce vykonávať. Súhlas na tomto tlačive je zároveň súhlasom pre kamenára na vykonávanie kamenárskych prác tam uvedených. Poplatok za povolenie na vstup a za stavebný dozor neplatí kamenár pri každom vstupe na cintorín, ale prevádzkovateľ mu ich účtuje faktúrou raz mesačne. 

	Úrad na základe šetrenia na relevantnom trhu zistil, že spoločnosť Cintoríny Komárno, s.r.o. na rozdiel od ostatných kamenárov neúčtovala kamenárovi Juhokameň poplatky za povolenie na vstup kamenárov na cintorín za účelom vykonávania kamenárskych prác, a to od roku 2004 po súčasnosť. Aj sám kamenár Juhokameň potvrdil, že mu od roku 2004 až po súčasnosť neboli účtované žiadne poplatky za vykonávanie kamenárskych prác na RK cintoríne v Komárne, resp. za vstup na cintorín a ani žiadne poplatky prevádzkovateľovi cintorína neuhradil. 

Kamenár Juhokameň vykonáva na RK cintoríne v Komárne pre svojich zákazníkov iba činnosti súvisiace s osádzaním pomníkov a nezhotovuje tam základy hrobov. V roku 2004 zhotovil a osadil na RK cintoríne v Komárne 3 pomníky, v roku 2005 6 pomníkov a do konca júla 2006 12 pomníkov, tzn. spolu 21 pomníkov za celé obdobie od 01.01.2004, keď boli prevádzkovateľom RK cintorína v Komárne zavedené poplatky za vstup kamenárov na cintorín za účelom vykonávania kamenárskych prác a za ktorých zhotovenie a osadenie kamenár Juhokameň nezaplatil tento poplatok za vstup. 

Na základe uvedeného je zrejmé, že spoločnosť Cintoríny Komárno, s.r.o. od 01.01.2004 poskytovala prístup na RK cintorín za účelom vykonávania kamenárskych prác jednotlivým kamenárom za rozdielnych podmienok, a to kamenárovi Juhokameň bez účtovania poplatku za vstup, zatiaľ čo ostatným kamenárom bol tento poplatok účtovaný. 

Podľa Prevádzkového poriadku ako aj podľa Cenníka je prístup na RK cintorín v Komárne a vykonávanie kamenárskych prác na ňom stanovený rovnako pre všetkých kamenárov. Kamenárske práce vykonávané na pohrebisku jednotlivými kamenármi sú navzájom porovnateľné, aj plnenie poskytované prevádzkovateľom cintorína jednotlivým kamenárom za uvedený poplatok, tzn. poskytnutie prístupu na RK cintorín za účelom vykonávania kamenárskych prác, je zhodné resp. porovnateľné pre všetkých kamenárov. 

Uplatňovaním rozdielnych cenových podmienok pre poskytovanie prístupu na RK cintorín za účelom vykonávania kamenárskych prác voči jednotlivým kamenárom môžu byť títo kamenári znevýhodnení v súťaži pri poskytovaní svojich kamenárskych prác na tomto cintoríne. Náklady na vstup kamenára na RK cintorín v Komárne tvoria priemerne 6 % z ceny pomníka. Kamenár, ktorý má pri svojej činnosti vyššie vstupné náklady, tzn. aj náklady na vstup na cintorín, bude mať aj vyššiu cenu za svoje práce ako kamenár, ktorý má nižšie vstupné náklady, znížené o to, že za vstup na cintorín za účelom osadenia pomníka nezaplatí žiadny poplatok, čo ho dostáva do výhodnejšej pozície v konkurenčnom boji o zákazníka na RK cintoríne v Komárne. Kamenár Juhokameň vďaka tomuto rozdielnemu prístupu je oproti ostatným kamenárom zvýhodnený v súťaži. Aj z počtu pomníkov zhotovených na RK cintoríne v Komárne kamenárom Juhokameň je vidieť, že jeho činnosť sa na tomto cintoríne od 01.01.2004 zintenzívnila (počet vyhotovených pomníkov do júla 2006 vzrástol oproti počtu pomníkov za celý rok 2004 o 400%). Naopak, počet vstupov ostatných kamenárov do júna 2006 klesal, cca o 30% oproti roku 2004. 

Spoločnosť Cintoríny Komárno, s.r.o. neúčtovanie poplatkov za vstup na RK cintorín za účelom vykonávania kamenárskych prác kamenárovi Juhokameň zdôvodnila tým, že v roku 2004 uzatvorila s kamenárom Juhokameň dohodu o spolupráci, v zmysle ktorej ako kompenzáciu za vstup za účelom vykonávania kamenárskych prác jej poskytuje tento kamenár práce v súvislosti s opravou hrobových pomníkov, chodníkov a iných objektov, za poškodenie ktorých správca zodpovedá, pričom uvedená dohoda má obojstranne paušálny charakter. Účastník konania však nepredložil žiadny dôkaz, že by takáto dohoda bola uzatvorená, ani nepredložil žiaden dôkaz, že by na základe tejto dohody došlo zo strany kamenára Juhokameň k plneniu v jeho prospech. Práve naopak, úrad zistil, že kamenár Juhokameň na RK cintoríne v Komárne okrem vyššie popísanej kamenárskej činnosti pri zhotovovaní pomníkov na základe objednávok nájomcov hrobových miest, zhotovil a opravil pre spoločnosť Cintoríny Komárno, s.r.o. len oplotenie, avšak za túto činnosť mu bolo riadne zaplatené 100 000 Sk bez DPH. Podľa vyjadrenia samotného kamenára Juhokameň, žiadne iné činnosti na RK cintoríne v Komárne od roku 2004 nevykonal. Na základe vyššie uvedeného úrad nepovažuje poskytovanie prístupu na RK cintorín pre jednotlivých kamenárov za rozdielnych podmienok za objektívne ospravedlnené. 

Vychádzajúc z uvedených skutočností považuje úrad konanie prevádzkovateľa pohrebiska Cintoríny Komárno, s.r.o. spočívajúce v neúčtovaní poplatku za povolenie na vstup na RK cintorín v Komárne všetkým kamenárom za diskrimináciu jednotlivých kamenárov pri prístupe na cintorín za účelom vykonávania kamenárskych prác. 

Na základe uvedeného dospel úrad k záveru, že podnikateľ Cintoríny Komárno, s.r.o. zneužíva dominantné postavenie podľa § 8 ods. 2 písm. c) zákona na definovanom relevantnom trhu poskytovania prístupu na RK cintorín v Komárne za účelom vykonávania kamenárskych prác tým, že uplatňuje rozdielne podmienky za povolenie na vstup na RK cintorín v Komárne za účelom vykonávania kamenárskych prác voči jednotlivým kamenárom, ktorými sú títo kamenári znevýhodnení v súťaži. 

Účastník konania vo svojej odpovedi na výzvu pred vydaním rozhodnutia k tejto časti rozhodnutia namietal, že v roku 2004 uzatvoril s kamenárom Juhokameň ústnu dohodu o spolupráci, v zmysle ktorej ako kompenzáciu za vstup za účelom vykonávania kamenárskych prác mu Juhokameň poskytne práce súvisiace s opravou hrobových pomníkov, chodníkov a iných objektov, pričom žiaden právny predpis nestanovuje, že táto dohoda musí byť písomná. Preto účastník konania považuje za neobjektívne, keď úrad svoje závery o diskriminácii opiera o skutočnosť, že účastník konania nepredložil žiaden dôkaz, že uvedená dohoda bola uzatvorená, resp. že sa podľa nej plní. Účastník konania zároveň namietal voči tvrdeniu úradu, že kamenár Juhokameň nevykonával na RK cintoríne v Komárne žiadne iné činnosti okrem osádzania pomníkov a opravy oplotenia, pretože mu kamenár Juhokameň oznámil, že žiadne také stanovisko úradu neposkytol a účastníkovi konania takéto vyjadrenie kamenára Juhokameň z nahliadania do spisového materiálu nie je známe a žiadal úrad o doplnenie dokazovania dotazom na kamenára Juhokameň, aké práce okrem opravy oplotenia na RK cintoríne v Komárne vykonával. Okrem toho účastník konania uviedol, že vzhľadom na rastúci počet vstupov kamenára Juhokameň sa s ním dohodol tak, že ku koncu roka 2006 mu vyfakturuje jeho vstupy na RK cintorín.     

Úrad k uvedeným námietkam uvádza nasledovné:

Úrad nikde vo výzve pred vydaním rozhodnutia netvrdil, že dohoda o spolupráci musí byť písomná a ani nežiadal od spoločnosti Cintoríny Komárno, s.r.o. aby predložil úradu uvedenú dohodu v písomnej forme. Úrad len konštatoval, že spoločnosť Cintoríny Komárno, s.r.o. nepredložila žiaden dôkaz o existencii takejto dohody, či o poskytovaní plnení na jej základe, napr. aké opravy vykonal na RK cintoríne v Komárne v zmysle spomínanej dohody kamenár Juhokameň v prospech spoločnosti Cintoríny Komárno, s.r.o. od roku 2004 a v akej hodnote, nakoľko účtovne by mal mať tieto činnosti zaevidované, aby mohol urobiť vzájomné započítanie s poplatkami za povolenie na vstup na RK cintorín za účelom osádzania pomníkov pre kamenára Juhokameň. Úrad vo výzve pred vydaním rozhodnutia len konštatoval, že Juhokameň okrem osádzania pomníkov pre svojich klientov (nájomcov hrobových miest) a opravy oplotenia pre účastníka konania nevykonal na RK cintoríne v Komárne od roku 2004 žiadne iné činnosti. Táto skutočnosť je zrejmá z vyjadrení kamenára Juhokameň, a to v zápisnici z ústneho pojednávania zo dňa 29.09.2005, v ktorej je v súvislosti s rozsahom vykonávaných kamenárskych prác na RK cintoríne v Komárne kamenárom Juhokameň uvedené, cit.: „Osádzajú sa tu iba pomníky ...“. Okrem toho v liste doručenom na úrad dňa 26.07.2006 (evidovaný na úrade pod č. 3304/2006) Juhokameň na otázku úradu, aké činnosti vykonával na RK cintoríne v Komárne odpovedal, že tam zhotovoval a osádzal len pomníky pre svojich klientov a predložil k tomu zmluvy o dielo. Zároveň uviedol, že na RK cintoríne v Komárne pre spoločnosť Cintoríny Komárno, s.r.o. vykonal opravu oplotenia, čo jej však riadne vyfakturoval. Z uvedeného vyplýva, že námietka účastníka konania je neopodstatnená, nakoľko v spisovom materiáli sa jednoznačne nachádza vyjadrenie kamenára Juhokameň, že na RK cintoríne v Komárne nevykonával pre účastníka konania opravy pomníkov, chodníkov či iných zariadení. Z uvedeného dôvodu úrad ani nepovažuje za potrebné opakovať dokazovanie dotazom na kamenára Juhokameň, aké práce na RK cintoríne vykonával, pretože mu už túto otázku položil počas konania (ústne pojednávanie zo dňa 29.09.2005 a list úradu č. 2125/PMÚ SR/2006 zo dňa 28.04.2006). Nakoľko kamenár Juhokameň nevykonal na RK cintoríne žiadne činnosti v prospech spoločnosti Cintoríny Komárno, s.r.o. (okrem opravy oplotenia, čo mu účastník konania riadne uhradil), nebola možná ani ich vzájomná kompenzácia s poplatkami za vstup na RK cintorín za účelom osádzania pomníkov. Spoločnosť Cintoríny Komárno, s.r.o. vo svojom liste doručenom na úrad dňa 02.05.2006 (evidovaný na úrade pod č. 2155/2006) síce uviedla, že spomínaná dohoda medzi ním a kamenárom Juhokameň má obojstranne paušálny charakter, a preto ani nevedie evidenciu vstupov tohto kamenára na RK cintorín za účelom osádzania pomníkov na objednávku nájomcov hrobových miest, to však len podporuje závery úradu, že účastník konania diskriminuje ostatných kamenárov, pretože v tomto prípade účastník konania ani nevie zistiť, akú sumu súhrne tvoria poplatky, ktoré mu mal kamenár Juhokameň uhradiť, resp. akú sumu by si mal započítať v prípade, že by kamenár Juhokameň na RK cintoríne v Komárne vykonal pre účastníka konania nejaké opravy. 

Námietku účastníka konania, že ku koncu roka 2006 vyfakturuje kamenárovi Juhokameň jeho vstupy na RK cintorín v Komárne považuje úrad za účelovú, nakoľko ako uviedol sám účastník konania v liste zo dňa 02.05.2006 (evidovaný na úrade pod č. 2155/2006), nevedie evidenciu počtu vstupov tohto kamenára na RK cintorín a ani nepredložil úradu žiadny dôkaz preukazujúci za aké obdobie by mali byť tieto vstupy vyfakturované, v akej výške a pod. 

Na základe uvedeného úrad trvá na tom, že spoločnosť Cintoríny Komárno, s.r.o. v súvislosti s vyberaním poplatku za povolenie na vstup na RK cintorín v Komárne za účelom vykonávania kamenárskych prác diskriminovala ostatných kamenárov oproti kamenárovi Juhokameň. 

V.4 Vynucovanie poplatku za stavebný dozor.

Medzi kamenárske práce, ktoré sú vykonávané na cintoríne, patrí aj zhotovovanie základu hrobu. Zhotovenie základu hrobu zahŕňa činnosti ako vykopanie miesta pre základy, položenie štrkového lôžka, vybudovanie šalungov, položenie oceľových výstuží, ich zabetónovanie a vykonanie ostatných betonárskych prác. 

Na RK cintoríne v Komárne môžu kamenári zhotovovať základy hrobu, rovnako ako iné kamenárske práce, za podmienok stanovených v Prevádzkovom poriadku. Na zhotovenie základu hrobu je potrený predchádzajúci písomný súhlas prevádzkovateľa cintorína. Kamenár pri zhotovovaní základu hrobu je povinný zachovávať rozmery hrobových miest vrátane celého hrobového príslušenstva 
a šírku chodníkov medzi jednotlivými hrobmi, ktoré sú presne stanovené v čl. VIII Prevádzkového poriadku. Svoju činnosť na RK cintoríne môže vykonávať len v pracovných dňoch v čase od 07.15 do 14.45 hod. Za povolenie zhotovovať základ hrobu je kamenár povinný zaplatiť okrem poplatku za povolenie na vstup aj poplatok za stavebný dozor.  

Spoločnosť Cintoríny Komárno, s.r.o. má ako prevádzkovateľ RK cintorína v Komárne podľa Prevádzkového poriadku povinnosť vykonávať celkový dozor na cintoríne. Je oprávnený prerušiť alebo zastaviť práce vykonávané na cintoríne (tzn. aj zhotovovanie základov hrobov), ak by kamenár vykonávajúci tieto práce porušoval akýmkoľvek spôsobom Prevádzkový poriadok. Okrem toho, v prípade porušenia Prevádzkového poriadku kamenárom je prevádzkovateľ oprávnený zvýšiť poplatok za vstup na cintorín až o 100%. Pri opätovnom porušení Prevádzkového poriadku je prevádzkovateľ oprávnený tomuto kamenárovi zakázať vykonávanie činností na cintoríne, a to formou odopretia súhlasu na vstup do areálu cintorína.

Stavebný dozor pri zhotovovaní základov hrobov bol prevádzkovateľom RK cintorína Cintoríny Komárno, s.r.o. uplatňovaný od 01.01.2005 do 29.09.2006. Poplatok za stavebný dozor bol od 01.01.2005 stanovený vo výške 350 Sk za jeden deň a jeden základ hrobu a od aktualizácie Cenníka 01.07.2005 sa zmenil na sumu 357 Sk. Tento poplatok bol zrušený zmenou Cenníka od 30.09.2006. Pre Cintoríny Komárno, s.r.o. vykonávala stavebný dozor spoločnosť Projekting, spol. s r.o., Ružová 13, 945 01  Komárno (ďalej len „Projekting, s.r.o.“), a to odplatne.  

Zhotovovanie základov hrobov nepodlieha stavebnému povoleniu ani ohláseniu podľa zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, a preto ani nie je povinnosť vykonávať stavebný dozor pri ich budovaní. To znamená, že žiadny právny predpis neukladá povinnosť mať na cintoríne pri zhotovovaní základov hrobov stavebný dozor.

Podľa vyjadrenia prevádzkovateľa Cintoríny Komárno, s.r.o., dôvodom zavedenia stavebného dozoru bolo ujednotenie mier, rozmerov, výšok a smerov hrobových miest, nakoľko do prevzatia cintorína prevádzkovateľom Cintoríny Komárno, s.r.o. sa základy hrobov budovali ľubovoľne, bez akejkoľvek koncepcie. Uvedený stavebný dozor však nebol dozorom podľa stavebného zákona, ale jeho náplňou bolo kontrolovať dodržiavanie týchto parametrov na mieste vykonávania kamenárskych prác.  

Z vyjadrení jednotlivých kamenárov však vyplýva, že zaplatený stavebný dozor sa v skutočnosti v čase zhotovovania základov hrobu vôbec nevykonával. Aj prevádzkovateľ cintorína priznal, že stavebný dozor sa vykonával najmä mimo bežnej pracovnej doby na pohrebisku alebo v dňoch pracovného pokoja. To znamená, že zaplatený stavebný dozor sa vykonával až ex post, teda po zhotovení základu hrobu a nemohol teda usmerňovať kamenárov priamo pri ich práci a požadovať od nich nápravu v prípade nedodržania rozmerov, mier a výšok základov hrobov, čo malo byť práve účelom zavedenia tohto dozoru. 

Prevádzkovateľ Cintoríny Komárno, s.r.o. mal však podľa Prevádzkového poriadku k dispozícii aj iné sankčné mechanizmy voči kamenárom, ktorí nedodržiavali rozmery základov hrobov, príp. iné ustanovenia Prevádzkového poriadku, a to jednak mohol prerušiť alebo zastaviť práce kamenára, zvýšiť mu poplatok za povolenie na vstup alebo mu mohol úplne zakázať vykonávanie prác na cintoríne. 

Okrem toho, zhotovovanie základov hrobov sa robí zväčša až po pochovaní, tzn. v čase, keď hrob už existuje, preto si kamenár nemôže svojvoľne určiť, kde bude základ hrobu zhotovovať a nemôže ovplyvniť ani smer ani rozmery hrobu. Hrob totiž vykopáva sám prevádzkovateľ, ktorý jediný má na túto činnosť oprávnenie. Kamenár sa teda musí len prispôsobiť tomu, aký hrob vykopal prevádzkovateľ Cintoríny Komárno, s.r.o. 

	Zhotovenie základu pre jednohrob stojí priemerne 2000 až 3500 Sk a pre dvojhrob 4000 až 4500 Sk. To znamená, že poplatok za stavebný dozor vo výške 357 Sk/deň/základ hrobu bol približne 17% z ceny základu pre jednohrob a približne 8% z ceny základu pre dvojhrob. K tomuto je potrebné pripočítať ešte poplatok za povolenie na vstup kamenára vo výške 595 Sk/deň. 

	Uplatňovanie stavebného dozoru za poplatok na cintorínoch nie je ani zvyklosťou. Na iných cintorínoch v okolí Komárna sa stavebný dozor neuplatňuje (Nové Zámky, Veľký Meder, Želiezovce, Štúrovo, Bratislava), okrem cintorínov 
v Dunajskej Strede, kde je tento dozor vykonávaný, ale nie je spoplatnený. Prevádzkovateľ pohrebiska v Šali iba dozerá na dodržiavanie rozmerov príslušných hrobových miest, ale bez poplatku, ktorý by účtoval kamenárovi. Za stavebný dozor sa platilo iba na RK cintoríne v Komárne, pričom na ostatných spomenutých cintorínoch sa dozor robí bezplatne, resp. si kontrolu kamenárskej práce zabezpečujú prevádzkovatelia sami a je náplňou ich práce. 

Vykonávanie dozoru nad činnosťou kamenárov pri zhotovovaní základov hrobov je povinnosťou prevádzkovateľa RK cintorína v Komárne, rovnako ako vykonávať dozor nad inými činnosťami vykonávanými na cintoríne. Avšak jedine za tento dozor si spoločnosť Cintoríny Komárno, s.r.o. vynucovala uhradenie poplatku. Naviac, vykonávanie dozoru nad činnosťou na cintoríne a kontrola dodržiavania Prevádzkového poriadku je povinnosťou prevádzkovateľa, a preto nebolo opodstatnené, aby si za splnenie svojej povinnosti žiadal poplatok. Neopodstatnenosť tohto poplatku spočíva aj v tom, že za neho nedostával kamenár žiadne protiplnenie. 

	Na základe uvedených skutočností dospel úrad k záveru, že platba za stavebný dozor od kamenárov pri zhotovovaní základov hrobov bola podmienka, ktorá nemala vecnú ani právnu opodstatnenosť, a preto ju úrad považuje za neprimeranú. Podmieňovanie zhotovenia základov hrobov zaplatením poplatku za stavebný dozor považuje úrad za priame vynucovanie tejto platby, nakoľko bez jej uhradenia kamenár túto činnosť na RK cintoríne nemohol vykonávať. 

	Spoločnosť Cintoríny Komárno, s.r.o. je dominantom na trhu poskytovania prístupu na RK cintorín v Komárne za účelom vykonávania kamenárskych prác, a preto si mohla dovoliť zaviesť poplatok za stavebný dozor pre kamenárov, nakoľko prístup na cintorín je pre nich v prípade zhotovovania základov hrobov nevyhnutný. Uvedenou platbou získaval prevádzkovateľ Cintoríny Komárno, s.r.o. príjmy plynúce z jeho pozície nevyhnutného obchodného partnera pre kamenárov. Okrem toho, že poplatok za stavebný dozor zvyšoval náklady kamenárov, malo jeho zavedenie negatívny vplyv aj na konečného spotrebiteľa, pretože sa premietal do konečnej ceny za zhotovenie základu hrobu.	

	Vzhľadom na vyššie uvedené má úrad za to, že konanie podnikateľa Cintoríny Komárno, s.r.o., ktorým v čase od 01.01.2005 do 29.09.2006 uplatňoval poplatok za stavebný dozor pri zhotovovaní základov hrobov a vynucoval si jeho zaplatenie od kamenárov v prípade budovania základu hrobu na RK cintoríne v Komárne, je zneužívaním dominantného postavenia na trhu poskytovania prístupu na RK cintorín v Komárne za účelom vykonávania kamenárskych prác formou priameho vynucovania neprimeranej obchodnej podmienky podľa § 8 ods. 2 písm. a) zákona.  

	V odpovedi na výzvu pred vydaním rozhodnutia účastník konania nenamietal voči záverom úradu, iba uviedol, že od 30.09.2006 prestal uplatňovať platený stavebný dozor pri zhotovovaní základov hrobov a od tohto dátumu vykonáva stavebný dozor bezplatne ako jednu zo svojich povinností vyplývajúcich mu z postavenia prevádzkovateľa pohrebiska. Zároveň uviedol, že vzhľadom na zistenia úradu bude kompenzovať vybraté poplatky tým spôsobom, že budú započítané jednotlivým kamenárom do poplatkov za vstup na RK cintorín v Komárne.

	Úrad na základe uvedeného vyjadrenia účastníka konania upravil svoje závery tak, ako je uvedené vyššie a jeho protiprávne konanie spočívajúce vo vyberaní poplatkov od kamenárov za stavebný dozor pri zhotovovaní základov hrobov považuje dňom 29.09.2006 za ukončené. Kompenzáciu škody spôsobenej kamenárom však úrad nemôže považovať za okolnosť, ktorá by vylučovala protiprávnosť konania podnikateľa Cintoríny Komárno, s.r.o. v čase od 01.01.2005 do 29.09.2006, nakoľko v uvedenom čase jeho konanie napĺňalo znaky zneužívania dominantného postavenia podľa § 8 ods. 2 písm. a) zákona. 

V.5 Vynucovanie poskytovania služby úpravy ľudských pozostatkov. 

	Pohrebníctva sa vo svojom podaní sťažovali na to, že spoločnosť Cintoríny Komárno, s.r.o., ktorá vykonáva pre NsP v Komárne prevoz a uloženie zosnulých do chladiacich zariadení na RK cintoríne v Komárne, im odmieta vydať zosnulého bez toho, aby na ňom vykonala úpravu (obliekanie, holenie). 

	Spoločnosť Cintoríny Komárno, s.r.o. na základe Zmluvy o spolupráci s NsP v Komárne zo dňa 14.02.2005 (a zo dňa 31.10.2005 s novým prevádzkovateľom NsP v Komárne organizáciou FORLIFE, n.o.), zabezpečuje pre NsP v Komárne splnenie zákonnej povinnosti uložiť ľudské pozostatky do chladiacich zariadení. Nakoľko NsP v Komárne nemá funkčné chladiace zariadenia, vypožičiava si ich od spoločnosti Cintoríny Komárno, s.r.o. na RK cintoríne v Komárne. Na základe toho spoločnosť Cintoríny Komárno, s.r.o. vykonáva prevoz ľudských pozostatkov z NsP v Komárne na RK cintorín v Komárne a zabezpečuje uloženie týchto ľudských pozostatkov v chladiacich zariadeniach, a to do 24 hodín od úmrtia pre obstarávateľa pohrebu bezplatne. Spoločnosť Cintoríny Komárno, s.r.o. podľa uvedenej Zmluvy o spolupráci nie je oprávnená poskytnúť obstarávateľom pohrebov takto prevezených a uložených zosnulých žiadne pohrebné služby. 

	Z uvedeného je zrejmé, že len spoločnosť Cintoríny Komárno, s.r.o. môže vykonať prevoz zosnulého z NsP v Komárne a žiadna iná pohrebná služba na to nemá oprávnenie. Ako bolo uvedené v časti III. Relevantné trhy, spoločnosť Cintoríny Komárno, s.r.o. má na trhu prevozu zosnulých z NsP v Komárne na RK cintorín v Komárne dominantné postavenie. 

	Úprava ľudských pozostatkov je jednou z pohrebných služieb. Ide o úpravu ľudských pozostatkov pred pietnym uložením do rakvy a zahŕňa najmä umývanie, kozmetickú úpravu, obliekanie do šiat alebo rubáša. Uvedenú službu je teda oprávnený poskytnúť ktorýkoľvek podnikateľ zvolený obstarávateľom pohrebu, ktorý má oprávnenie na poskytovanie pohrebných služieb. 

	Spoločnosť Cintoríny Komárno, s.r.o. je povinná ľudské pozostatky prevezené z NsP v Komárne na RK cintorín vydať v súlade so zákonom o pohrebníctve 
a s prevádzkovým poriadkom RK cintorína v Komárne pohrebníctvu, ktoré bude zabezpečovať pohreb podľa slobodného výberu obstarávateľa pohrebu, a to bez toho, aby tieto vydané ľudské pozostatky upravovala. Z faktúr, ktoré úradu spoločnosť Cintoríny Komárno, s.r.o. zaslala je však zrejmé, že na zosnulých, ktorých previezla z NsP v Komárne na RK cintorín v Komárne, vykonala úpravu. Za túto službu účtuje obstarávateľovi pohrebu alebo pohrebníctvu poplatok 476 Sk za obliekanie, prípadne aj 119 Sk za holenie. Podľa vyjadrenia pohrebníctiev si však oni túto službu u spoločnosti Cintoríny Komárno, s.r.o. neobjednávajú, ba práve naopak, oni sami majú podľa želania obstarávateľa pohrebu túto úpravu zosnulého vykonať, avšak spoločnosť Cintoríny Komárno, s.r.o. im odmieta vydať ľudské pozostatky bez toho, aby na nich vykonala úpravu. 

	Úrad porovnával aj poskytovanie úpravy ľudských pozostatkov v súvislosti s ich prevozom z NsP v Komárne s poskytovaním úpravy ľudských pozostatkov v súvislosti s ich prevozom z nemocníc v iných mestách (Bratislava, Šaľa, Nové Zámky), kde tento prevoz zabezpečujú tiež podnikatelia a nie nemocnica sama a zistil, že títo podnikatelia neposkytujú úpravu ľudských pozostatkov a ani nepodmieňujú vydanie ľudských pozostatkov pohrebníctvu poskytnutím žiadnej inej pohrebnej služby. Úpravu ľudských pozostatkov prevezených z nemocníc vykonávajú pohrebníctva podľa slobodného výberu obstarávateľa pohrebu. 

	Spoločnosť Cintoríny Komárno, s.r.o. priznala, že úpravu ľudských pozostatkov prevezených z NsP v Komárne vykonáva len ona, avšak toto svoje konanie ospravedlnila len tým, že má na to potrebné oprávnenie (živnostenské oprávnenie na vykonávanie činnosti pohrebná služba vrátane prepravy zosnulých), čo úrad nepovažuje za objektívne ospravedlnenie jej správania, a to aj z dôvodu, že priamo Zmluva o spolupráci s organizáciou FORLIFE, n.o. zakazuje spoločnosti Cintoríny Komárno, s.r.o. poskytovanie pohrebných služieb na prevezených zosnulých, a teda aj úpravu ľudských pozostatkov prevezených z NsP v Komárne na RK cintorín v Komárne.

	Spoločnosť Cintoríny Komárno, s.r.o. z pozície svojho dominantného postavenia na trhu prevozu ľudských pozostatkov z NsP v Komárne na RK cintorín v Komárne, ktorá jej dáva ako prvej prístup k ľudským pozostatkom, ktoré je následne potrebné pochovať a poskytnúť tak pohrebné služby, má možnosť túto svoju výhodu využiť na vynucovanie si poskytovania služby úpravy ľudských pozostatkov. Bez toho, aby boli ľudské pozostatky upravené, ich nevydá pohrebníctvu, ktoré má podľa slobodného výberu obstarávateľa pohrebu zabezpečiť pohreb a núti tieto pohrebníctva odobrať službu, ktorú by mohli poskytnúť sami.  

Spoločnosť Cintoríny Komárno, s.r.o. týmto svojím konaním spôsobila vytlačenie všetkých ostatných pohrebníctiev ako svojich konkurentov z poskytovania pohrebnej služby úpravy ľudských pozostatkov prevezených z NsP v Komárne na RK cintorín, čím došlo k eliminácii súťaže pri poskytovaní danej služby. 

Uvedené konanie spoločnosti Cintoríny Komárno, s.r.o. má teda negatívny dopad na súťaž pri poskytovaní pohrebných služieb úpravy ľudských pozostatkov prevezených z NsP v Komárne na RK cintorín. Spoločnosť Cintoríny Komárno, s.r.o. využila svoju silu dominanta a vytlačila všetkých svojich konkurentov pri poskytovaní služby úpravy ľudských pozostatkov prevezených z NsP v Komárne na RK cintorín 
v Komárne, a to bez objektívneho dôvodu. 

Na základe uvedeného dospel úrad k záveru, že konanie spoločnosti Cintoríny Komárno, s.r.o. od 14.02.2005 po súčasnosť spočívajúce v tom, že odmieta vydať ľudské pozostatky prevezené z NsP v Komárne na RK cintorín pohrebníctvu zabezpečujúcemu pohreb bez poskytnutia služby úpravy ľudských pozostatkov, čím si de facto vynucuje poskytovanie tejto služby a vylučuje ostatné pohrebníctva z jej poskytovania, je zneužívaním dominantného postavenia podľa § 8 ods. 2 zákona. 

V odpovedi na výzvu pred vydaním rozhodnutia účastník konania namietal, že sa nestotožňuje so skutkovým stavom zisteným úradom a hodnotenie dôkazov považuje za neobjektívne a tendenčné. Rovnako za účelové považuje vyjadrenia pohrebníctiev, že im odmieta vydať ľudské pozostatky prevezené z NsP v Komárne bez vykonania ich úpravy. Zároveň poukázal na to, že keď úrad tvrdí, že túto službu účtuje obstarávateľovi pohrebu alebo pohrebníctvu, prečo si skutočnosti s tým súvisiace overoval len u pohrebníctiev a nie aj u obstarávateľov pohrebov. Ďalej namietal, že nie je možné, aby urobil úpravu ľudských pozostatkov bez toho, aby si u neho túto službu obstarávateľ pohrebu objednal, nakoľko obliekanie môže urobiť len do šiat, ktoré mu na tento účel donesie práve obstarávateľ pohrebu. Účastník konania navrhol doplniť dokazovanie dopytom na pohrebníctvo Mesto Hurbanovo a DP Global Kolárovo, či sa stalo, aby im odmietol vydať ľudské pozostatky bez ich úpravy. Účastník konania priložil ako dôkaz 4 faktúry a 2 listy o prehliadke mŕtveho, z ktorých by malo vyplývať, že vydáva zosnulých bez toho, aby na nich vykonal uvedené úpravy a že takéto služby obstarávateľom pohrebov ani pohrebníctvam neúčtuje. 

Úrad k uvedeným námietkam uvádza nasledovné:

Spoločnosť Cintoríny Komárno, s.r.o. na otázku úradu v liste č. 2489/PMÚ SR/2006 zo dňa 19.05.2006, kto zabezpečoval/zabezpečuje dezinfekciu, umývanie, holenie, kozmetiku a obliekanie zosnulého po jeho prevoze spoločnosťou Cintoríny Komárno, s.r.o. z NsP v Komárne na RK cintorín v Komárne, odpovedala v liste 
č. 3016/2006 zo dňa 27.06.2006, že tieto činnosti vykonáva obchodná spoločnosť Cintoríny Komárno, s.r.o. s odôvodnením, že na to spĺňa všetky potrebné predpoklady. Z uvedeného vyjadrenia účastníka konania jednoznačne a nespochybniteľne vyplýva, že len on poskytuje úpravu ľudských pozostatkov prevezených z NsP v Komárne. Účastník konania tým, že len on vykonáva úpravu ľudských pozostatkov, odňal ostatným pohrebníctvam možnosť poskytovať túto službu a nielen obstarávatelia pohrebu, ale aj pohrebníctva musia od neho túto službu odobrať, aj keby ju mohli poskytnúť sami.
 
Úrad v tomto prípade neskúmal vzťah účastník konania – obstarávateľ pohrebu, ale účastník konania – ostatné pohrebníctva, ktoré sú jeho konkurentmi pri poskytovaní služby úpravy ľudských pozostatkov a pohrebných služieb vôbec, nakoľko len v súvislosti s podnikateľmi a nie so spotrebiteľmi možno hovoriť o ich vylučovaní z trhu. Úrad preto ani neoslovoval obstarávateľov pohrebov. 

Úrad nesúhlasí s námietkou účastníka konania, že úpravu zosnulého môže urobiť len v spolupráci s obstarávateľom pohrebu, a teda je jasné, že si u neho obstarávateľ túto službu objedná, nakoľko z faktúr predložených účastníkom konania (list č. 3016/2006 zo dňa 27.06.2006) vyplýva, že účastník konania robil obliekanie a ostatnú úpravu aj bez toho, aby mu šaty na oblečenie zosnulého doniesol obstarávateľ, a tým si u neho danú službu objednal, pretože túto službu účtoval priamo pohrebníctvu, ktoré si prišlo zosnulého odviesť z RK cintorína. To znamená, že šaty muselo doniesť pohrebníctvo a nie obstarávateľ a pohrebníctvo si túto službu u neho neobjednalo (list č. 2700/2006 zo dňa 01.06.2006, list č. 4262/2006 zo dňa 01.08.2005, list č. 2677/2006 zo dňa 31.05.2006, list č. 4233/2006 zo dňa 31.10.2006). 

Pokiaľ ide o doplnenie dokazovania dotazom na uvedené pohrebníctva, úrad nepovažuje za potrebné doplniť dokazovanie, nakoľko z faktúr predložených účastníkom konania vyplýva aj to, že aj obom spomenutým pohrebníctvam účtoval úpravu ľudských pozostatkov (list č. 3016/2006 zo dňa 27.06.2006, faktúra č. 213 z 09.03.2006 a faktúra č. 206 zo dňa 17.03.2005). 

Úrad nesúhlasí ani s námietkou, že z novo predložených dokladov vyplýva, že vydal zosnulého pohrebníctvu aj bez jeho úpravy, nakoľko všetky predložené faktúry sú vystavené na obstarávateľov pohrebu a nie pohrebníctva. Ako bolo uvedené vyššie, úrad sa v tomto konaní zaoberal vynucovaním poskytovania danej služby vo vzťahu k ostatným pohrebníctvam.

Na základe uvedeného považuje úrad námietky účastníka konania za účelové a neodôvodnené a trvá na svojich záveroch uvedených vyššie.

VI.  Pokuta

Z vyššie uvedeného odôvodnenia vyplýva, že konanie podnikateľa  Cintoríny Komárno, s.r.o. spočívajúce v odmietnutí prístupu pohrebníctvam na RK cintorín v Komárne, v diskriminácii kamenárov pri vstupe na RK cintorín, vo vynucovaní platby za stavebný dozor pri zhotovovaní základov hrobov od kamenárov a vo vynucovaní poskytovania služby úpravy ľudských pozostatkov prevezených z NsP v Komárne na RK cintorín v Komárne je zneužívaním dominantného postavenia a je preto podľa § 8 ods. 6 zakázané.   
Podľa § 38 ods. 1 zákona úrad za porušenie ustanovenia § 8 ods. 6 zákona uloží podnikateľovi pokutu do 10 % z obratu za predchádzajúce uzavreté účtovné obdobie. Pre posúdenie výšky pokuty úrad v súlade s § 38 ods. 4 zákona vychádzal z obratu spoločnosti Cintoríny Komárno, s.r.o. za rok 2005.  

Ekonomickým nástupcom fyzickej osoby – podnikateľa JUDr. Alexander Földes – Cintoríny Komárno a zároveň účastníkom konania v zmysle vyššie uvedeného je podnikateľ Cintoríny Komárno, s.r.o., ktorý pokračuje v ekonomických aktivitách zaniknutej fyzickej osoby – podnikateľa JUDr. Alexander Földes – Cintoríny Komárno, pokračuje v účasti na hospodárskej súťaži na daných trhoch a ovplyvňuje ich fungovanie, preto je možné prisúdiť takémuto nástupcovi zodpovednosť za protiprávne konanie jeho právneho predchodcu a uložiť mu sankciu. Tomuto záveru nasvedčuje aj skutočnosť, že v prípade protiprávneho konania predchodcu na nástupnícku spoločnosť nepochybne prechádza i prospech z dovtedajšej činnosti tohto súťažiteľa, teda i prospech z prípadného protiprávneho konania, t.j. zneužitia dominantného postavenia. Takýto výklad zodpovedá cieľom ochrany hospodárskej súťaže tak, aby konanie, ktoré negatívne ovplyvnilo fungovanie trhu a malo byť potrestané, neostalo bez sankcie len z dôvodu organizačných či štrukturálnych zmien na strane podnikateľov. Z uvedených dôvodov úrad uložil pokutu za konanie fyzickej osoby – podnikateľa JUDr. Alexander Földes – Cintoríny v čase od 01.01.2004 do 31.12.2004 jej nástupcovi podnikateľovi Cintoríny Komárno, s.r.o. 

Úrad pri ukladaní pokuty postupoval podľa § 38 ods. 10 zákona, podľa ktorého úrad pri ukladaní pokuty posudzuje závažnosť a dĺžku porušovania ustanovení tohto zákona. Úrad pri posudzovaní závažnosti porušovania berie do úvahy jeho povahu, skutočný dopad na trh a tam, kde je to účelné, veľkosť relevantného trhu. Okrem týchto kritérií  úrad pri ukladaní pokuty berie do úvahy aj iné skutočnosti, najmä opakované porušovanie tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania, získanie majetkového prospechu v dôsledku porušovania alebo neplnenia dohody obmedzujúcej súťaž v praxi.

	Ako bolo uvedené vyššie, na pohrebisku dochádza k prelínaniu troch podnikateľských aktivít, a to poskytovania cintorínskych služieb (tzn. prevádzkovania pohrebiska), poskytovania pohrebných služieb a vykonávania kamenárskych prác. Prevádzkovateľ pohrebiska je z tohto pohľadu nevyhnutným obchodným partnerom pre pohrebníctva a kamenárov, ktorí majú záujem poskytovať svoje služby na danom pohrebisku. Protiprávne konanie spoločnosti Cintoríny Komárno, s.r.o. posudzované v tomto správnom konaní smerovalo voči obom kategóriám odberateľov, ktorým spoločnosť Cintoríny Komárno, s.r.o. poskytuje služby nevyhnutné na ich podnikanie, a to aj voči pohrebníctvam a aj voči kamenárom. 

VI. 1 Protisúťažné konanie voči pohrebníctvam

	Pri posudzovaní závažnosti protisúťažného konania spoločnosti Cintoríny Komárno, s.r.o. voči pohrebníctvam bral úrad do úvahy povahu porušovania ustanovení zákona, skutočný dopad jeho konaní na trh a veľkosť relevantných trhov. 

Protisúťažné konanie spoločnosti Cintoríny Komárno, s.r.o. smerované voči pohrebníctvam spočíva v tom, že spoločnosť Cintoríny Komárno, s.r.o. neumožňuje ostatným pohrebníctvam prístup na RK cintorín v Komárne za účelom poskytovania pohrebných služieb, čím tieto pohrebníctva vylučuje z poskytovania ich služieb na RK cintoríne a je tak jediným pohrebníctvom poskytujúcim pohrebné služby na danom cintoríne. Toto konanie spoločnosti Cintoríny Komárno, s.r.o. v čase od 01.01.2004 naplnilo znaky skutkovej podstaty zneužívania dominantného postavenia podľa 
§ 8 ods. 2 písm. b) zákona. Spoločnosť Cintoríny Komárno, s.r.o. si ďalej od 14.02.2005 na úkor ostatných pohrebníctiev vynucuje poskytovanie služby úpravy ľudských pozostatkov prevezených z NsP v Komárne na RK cintorín v Komárne, čím vylučuje tieto pohrebníctva z poskytovania danej služby a je tak jediným pohrebníctvom, ktoré túto službu poskytuje. Toto konanie podnikateľa Cintoríny Komárno, s.r.o. je zneužívaním dominantného postavenia podľa § 8 ods. 2 zákona. 

	Obe konania spoločnosti Cintoríny Komárno, s.r.o. smerujú voči tým istým podnikateľom – pohrebníctvam a majú ten istý cieľ – vytlačenie konkurenčných pohrebníctiev z poskytovania pohrebných služieb. Aplikovaním týchto praktík sa spoločnosť Cintoríny Komárno, s.r.o. stala jediným podnikateľom, ktorý na RK cintoríne poskytuje komplexne všetky pohrebné služby a v prípade prevozu zosnulých z NsP v Komárne je jediným pohrebníctvom, ktoré vykonáva úpravu ľudských pozostatkov, nakoľko všetky ostatné konkurenčné pohrebníctva boli konaním podnikateľa Cintoríny Komárno, s.r.o. z týchto činností vytlačené. Uvedené konanie má dopad nielen na ostatné pohrebníctva, ale aj na samotného spotrebiteľa, pretože ten nemá možnosť voľby medzi viacerými konkurenčnými pohrebníctvami a je nútený odobrať službu len od spoločnosti Cintoríny Komárno, s.r.o. 

	Konaním spoločnosti Cintoríny Komárno, s.r.o. boli dotknuté všetky pohrebné služby, ktoré je možné vykonávať na pohrebisku (príprava obradnej siene pred obradom, vystavenie zosnulého pred obradom, organizácia samotného obradu a pod.), ako aj služba úpravy ľudských pozostatkov, ktorú je možné poskytovať mimo pohrebiska. Z priestorového hľadiska relevantné trhy, na ktorých je spoločnosť Cintoríny Komárno, s.r.o. dominantná, nie sú veľké. Ide o trhy regionálneho (lokálneho) charakteru – trh vymedzený územím RK cintorína v Komárne a trh prepravy ľudských pozostatkov z NsP v Komárne na RK cintorín v Komárne. 

	Na základe vyššie uvedeného úrad považuje konania podnikateľa Cintoríny Komárno, s.r.o. smerujúce voči pohrebníctvam za veľmi závažné.

	Pri určovaní výšky pokuty za protiprávne konania spoločnosti Cintoríny Komárno, s.r.o. smerujúce voči pohrebníctvam,  posudzoval úrad ďalej dĺžku porušovania zákona. 

K porušovaniu zákazu zneužívania dominantného postavenia formou neposkytovania prístupu pohrebníctvam na RK cintorín v Komárne za účelom poskytovania pohrebných služieb podľa § 8 ods. 2 písm. b) zákona dochádzalo od 01.01.2004, teda od začiatku pôsobenia spoločnosti Cintoríny Komárno, s.r.o. ako správcu RK cintorína v Komárne a pretrváva až do súčasnosti a k porušovaniu zákazu zneužívania dominantného postavenia vynucovaním poskytnutia služby úpravy ľudských pozostatkov prevezených na RK cintorín v Komárne z NsP 
v Komárne podľa § 8 ods. 2 zákona dochádzalo od 14.02.2005, keď sa spoločnosť Cintoríny Komárno, s.r.o. stala výhradným podnikateľom pre prevoz ľudských pozostatkov z NsP v Komárne a rovnako pretrváva až do súčasnosti. Vytláčanie pohrebníctiev z poskytovania pohrebných služieb konaním spoločnosti Cintoríny Komárno, s.r.o. trvá teda viac ako 2 roky a 10 mesiacov, čo úrad považuje za strednodobé porušovanie ustanovení zákona. 

	Pri posudzovaní dĺžky porušenia zákona zohľadnil úrad i meniacu sa intenzitu porušenia zákona zo strany podnikateľa Cintoríny Komárno, s.r.o. Kým od 01.01.2004 dochádzalo k vylučovaniu pohrebníctiev z poskytovania pohrebných služieb na RK cintoríne v Komárne jedným konaním podnikateľa Cintoríny Komárno, s.r.o., a to neposkytnutím prístupu pohrebníctvam na RK cintorín v Komárne za účelom poskytovania pohrebných služieb, od 14.02.2005 podnikateľ Cintoríny Komárno, s.r.o. začal vylučovať konkurenčné pohrebníctva aj z poskytovania pohrebných služieb, ktoré je možné vykonávať mimo cintorína, a to z poskytnutia služby úpravy ľudských pozostatkov prevezených z NsP v Komárne. Úrad preto považuje intenzitu porušenia zákona od 14.02.2005 až po súčasnosť za silnejšiu, nakoľko od tohto obdobia smerovali voči pohrebníctvam dve vylučovacie konania a mali dopad nielen na pohrebné služby poskytované na RK cintoríne, ale aj mimo cintorína. Okrem toho podnikateľ Cintoríny Komárno, s.r.o. uplatňuje voči pohrebníctvam protisúťažné praktiky od začiatku svojho pôsobenia ako správcu RK cintorína v Komárne a ako osoby, ktorá výhradne zabezpečuje prevoz zosnulých z NsP v Komárne, tzn. od momentu, kedy vôbec mohol určitým spôsobom zasiahnuť voči konkurenčným pohrebníctvam. 

Na základe uvedeného posúdenia dĺžky porušenia ustanovení zákona podnikateľom Cintoríny Komárno, s.r.o. zvýšil úrad sumu pokuty určenej za závažnosť o 30 %. 

Základnú sumu pokuty určenú podľa závažnosti porušovania 
a upravenú na základe dĺžky porušovania stanovil úrad za protiprávne konania podnikateľa Cintoríny Komárno, s.r.o. smerujúce voči pohrebníctvam vo výške 49 000 Sk.

VI. 2 Protisúťažné konanie voči kamenárom. 

	Pri posudzovaní závažnosti protisúťažného konania spoločnosti Cintoríny Komárno, s.r.o. voči kamenárom bral úrad do úvahy povahu porušovania ustanovení zákona, skutočný dopad jeho konaní na trh a veľkosť relevantných trhov. 

	Protisúťažné konanie spoločnosti Cintoríny Komárno, s.r.o. voči kamenárom posudzované v tomto správnom konaní spočíva v diskriminácii kamenárov pri prístupe na RK cintorín v Komárne za účelom vykonávania kamenárskych prác, keď spoločnosť Cintoríny Komárno, s.r.o. jednému kamenárovi – Juhokameň neúčtuje poplatok za povolenie na vstup na RK cintorín za účelom vykonávania kamenárskych prác a ostatným kamenárom tento poplatok účtuje. Toto konanie posúdil úrad ako zneužívanie dominantného postavenia podľa § 8 ods. 2 písm. c) zákona. Okrem toho podnikateľ Cintoríny Komárno, s.r.o. uplatňoval voči kamenárom neprimeranú obchodnú podmienku podľa § 8 ods. 2 písm. a) zákona, a to vynucovaním platby za stavebný dozor od kamenárov pri zhotovovaní základov hrobov na RK cintoríne v Komárne. 

	Obe konania spoločnosti Cintoríny Komárno, s.r.o. smerujú voči tým istým podnikateľom – kamenárom a sú uplatňované na rovnakom relevantnom trhu prístupu na RK cintorín za účelom vykonávania kamenárskych prác. Spoločnosť Cintoríny Komárno, s.r.o. má možnosť aplikovať voči kamenárom tieto dve praktiky, nakoľko prístup na RK cintorín je pre ich podnikateľskú činnosť nevyhnutný a len ona im tento prístup môže poskytnúť. Kamenári sú z tohto pohľadu odkázaní na to, aké podmienky na vstup si spoločnosť Cintoríny Komárno, s.r.o. určí. Spoločnosť Cintoríny Komárno, s.r.o. týmto svojim konaním získava od kamenárov neoprávnené platby vyplývajúce z jej postavenia dominanta na trhu prístupu na RK cintorín. Okrem toho dochádza k znevýhodňovaniu ostatných kamenárov voči kamenárovi Juhokameň, čo môže mať vplyv na ich pôsobenie na RK cintoríne v Komárne (činnosť kamenára Juhokameň na RK cintoríne sa zintenzívnila, zatiaľ čo u ostatných kamenárov poklesla). 

	Protiprávne konanie spoločnosti Cintoríny Komárno, s.r.o. zamerané voči kamenárom malo z geografického hľadiska dopad len na vykonávanie kamenárskych prác na RK cintoríne v Komárne, tzn. že malo len lokálny charakter.    

Na základe vyššie uvedeného úrad považuje konania podnikateľa Cintoríny Komárno, s.r.o. smerujúce voči kamenárom za závažné. 

	Pri určovaní výšky pokuty za protiprávne konania spoločnosti Cintoríny Komárno, s.r.o. smerujúce voči kamenárom, posudzoval úrad ďalej dĺžku porušovania zákona. 

K porušovaniu zákazu zneužívania dominantného postavenia formou diskriminácie v rámci vyberania poplatkov za povolenie na vstup na RK cintorín 
v Komárne za účelom vykonávania kamenárskych prác od jednotlivých kamenárov podľa § 8 ods. 2 písm. c) zákona dochádza od 01.01.2004 až do súčasnosti. K porušovaniu zákazu zneužívania dominantného postavenia vynucovaním platby za stavebný dozor od kamenárov pri stavbe základov hrobov na RK cintoríne 
v Komárne podľa § 8 ods. 2 písm. a) zákona dochádzalo od 01.01.2005 až do 29.09.2006. Tieto konania spoločnosti Cintoríny Komárno, s.r.o. teda trvajú spolu viac ako 2 roky a 10 mesiacov, čo úrad považuje za strednodobé porušovanie ustanovení zákona. 

	Pri posudzovaní dĺžky porušovania zákona na účely určenia výšky pokuty prihliadal úrad aj na meniacu sa intenzitu porušenia zákona zo strany podnikateľa Cintoríny Komárno, s.r.o. Kým od 01.01.2004 zneužíval dominantné postavenie jedným konaním – diskrimináciou kamenárov pri vyberaní poplatkov za povolenie na vstup na RK cintorín v Komárne za účelom vykonávania kamenárskych prác, od 01.01.2005 podnikateľ Cintoríny Komárno, s.r.o. začal uplatňovať voči kamenárom aj ďalšiu praktiku - vynucovanie platby za stavebný dozor od kamenárov pri stavbe základov hrobov na RK cintoríne. Úrad preto považuje intenzitu protiprávneho konania podnikateľa Cintoríny Komárno, s.r.o. v čase od 01.01.2005 do 29.09.2006 za vyššiu, nakoľko od tohto času uplatňoval voči kamenárom dve protisúťažné praktiky a od 30.09.2006 opäť za nižšiu, keďže upustil od vynucovania poplatku za stavebný dozor. Uvedené konanie môže mať vplyv nie len na kamenárov, od ktorých mu plynú neoprávnené platby, ale aj na konečných spotrebiteľov, nakoľko kamenár zvýšené náklady na vstup na RK cintorín môže premietnuť do ceny za kamenársku prácu pre spotrebiteľa. 

Na základe uvedeného posúdenia dĺžky porušenia ustanovení zákona podnikateľom Cintoríny Komárno, s.r.o. zvýšil úrad sumu pokuty určenej za závažnosť o 30 %.

Základnú sumu pokuty určenú podľa závažnosti porušovania 
a upravenú na základe dĺžky porušovania stanovil úrad za protiprávne konania podnikateľa  Cintoríny Komárno, s.r.o. smerujúce voči kamenárom vo výške 19 000 Sk.

Za porušovanie ustanovení zákona podnikateľom Cintoríny Komárno, s.r.o. smerujúce ako voči kamenárom tak voči pohrebníctvam, tzn. za zneužívanie dominantného postavenia formou neposkytnutia prístupu pohrebníctvam na RK cintorín v Komárne za účelom poskytovania pohrebných služieb podľa § 8 ods. 2 písm. b) zákona, formou vynucovania poskytovania služby úpravy ľudských pozostatkov prevezených z NsP v Komárne na RK cintorín v Komárne podľa § 8 ods. 2 zákona, ďalej formou diskriminácie kamenárov pri vyberaní poplatkov za povolenie na vstup na RK cintorín v Komárne za účelom vykonávania kamenárskych prác podľa § 8 ods. 2 písm. c) zákona a formou vynucovania platby za stavebný dozor od kamenárov pri zhotovovaní základov hrobov na RK cintoríne v Komárne podľa § 8 ods. 2 písm. a) zákona, určil úrad základnú sumu pokuty vo výške 67 997 Sk. 

Úrad pri určovaní konečnej výšky pokuty nezistil žiadne ďalšie okolnosti, ktoré by mohli ovplyvniť výšku uloženej pokuty. 

Na základe uvedeného uložil úrad podnikateľovi Cintoríny Komárno, s.r.o. za porušovanie ustanovení zákona pokutu vo výške 68 000 Sk.

Vzhľadom na zistený skutkový stav úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať na Protimonopolný úrad Slovenskej republiky, odbor zneužívania dominantného postavenia, Drieňová 24, 826 03  Bratislava, rozklad do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.        

         Ing. Emília Babiaková
     						             riaditeľka odboru
 					        zneužívania dominantného postavenia

Rozhodnutie sa doručí:
JUDr. Robert Schuchmann – advokát
Nám. M. R. Štefánika  6
945 01  Komárno